«Διαγωνισμός για προώθηση της ισότητας των φύλων και της κοινωνικής συμπερίληψης, στο πλαίσιο της πρόληψης της βίας και της νεανικής παραβατικότητας στο σχολείο και της προαγωγής της ενεργού πολιτότητας»

|  |
| --- |
| ΜΕΡΟΣ Α΄: ΓΕΝΙΚΑ ΣΤΟΙΧΕΙΑ ΤΗΣ ΕΡΕΥΝΗΤΙΚΗΣ ΕΡΓΑΣΙΑΣ |

# ΤΙΤΛΟΣ ΕΡΕΥΝΗΤΙΚΗΣ ΕΡΓΑΣΙΑΣ

|  |
| --- |
| Οι αντιλήψεις μαθητών/τριών του Δημοτικού Σχολείου Πολεμίου για τα μαθήματα του «Σχεδιασμού και Τεχνολογίας – Ψηφιακές Τεχνολογίες» και «Αγωγής Υγείας». Μια έμφυλη διερεύνηση. |

# ΣΤΟΙΧΕΙΑ ΕΡΕΥΝΗΤΙΚΗΣ ΟΜΑΔΑΣ

**Στοιχεία Μαθητικής Ομάδας**

|  |  |  |  |
| --- | --- | --- | --- |
| **Α/Α** | **Τάξη** | **Όνομα** | **Επίθετο** |
| 1 | Στ’ | Αφροδίτη | Χατζηγιάννη |
| 2 | Στ’ | Κυριακή | Σοφοκλέους |
| 3 | Στ’ | Σίμων Νεόφυτος | Ιωάννου |
| 4 | Στ’ | Στυλιανή | Μεσαρίτου |
| 5 | Στ’ | Στυλιανή | Ξενοφώντος |
| 6 | Στ’ | Στυλιανή | Χρίστου |
| 7 | Στ’ | Χρυσή | Ξενοφώντος |

**Στοιχεία Εκπαιδευτικού/ών**

|  |  |  |
| --- | --- | --- |
| **Ονοματεπώνυμο** | **Τηλέφωνο** | **Ηλεκτρονικό Ταχυδρομείο (e-mail)** |
| Ιφιγένεια Αλεξάνδρου  Ιωάννης Ιωάννου | 99319143  99824668 | ifigenialexandrou@gmail.com  Ioannougiannis18@gmail.com |

**Στοιχεία Σχολείου**

|  |  |
| --- | --- |
| Όνομα Σχολείου | Δημοτικό Σχολείο Πολεμίου |
| Όνομα Διευθυντή/Διευθύντριας Σχολείου | Άντρη Παπαγεωργίου |
| Ταχυδρομική Διεύθυνση | Λεωφόρος Αρχιεπισκόπου Μακαρίου Γ' 81  8549  Πολέμι - Πάφος |
| Τηλέφωνο | 26 632538 |
| Ηλεκτρονικό Ταχυδρομείο (e-mail) | [dim-polemi-paf@schools.ac.cy](mailto:dim-polemi-paf@schools.ac.cy) |

«Διαγωνισμός για προώθηση της ισότητας των φύλων και της κοινωνικής συμπερίληψης, στο πλαίσιο της πρόληψης της βίας και της νεανικής παραβατικότητας στο σχολείο και της προαγωγής της ενεργού πολιτότητας»

ΠΕΡΙΦΕΡΕΙΑΚΟ ΔΗΜΟΤΙΚΟ ΣΧΟΛΕΙΟ ΠΟΛΕΜΙΟΥ

Θέμα: Οι αντιλήψεις μαθητών/τριών του Δημοτικού Σχολείου Πολεμίου για τα μαθήματα του «Σχεδιασμού και Τεχνολογίας – Ψηφιακές Τεχνολογίες» και «Αγωγής Υγείας». Μια έμφυλη διερεύνηση.

Μαθητές/ριες:

Αφροδίτη Χατζηγιάννη

Κυριακή Σοφοκλέους

Σίμων Νεόφυτος Ιωάννου

Στυλιανή Μεσαρίτου

Στυλιανή Ξενοφώντος

Στυλιανή Χρίστου

Χρυσή Ξενοφώντος

Πολέμι 2022

Περιεχόμενα

[ΜΕΡΟΣ Α΄: ΓΕΝΙΚΑ ΣΤΟΙΧΕΙΑ ΤΗΣ ΕΡΕΥΝΗΤΙΚΗΣ ΕΡΓΑΣΙΑΣ 1](#_Toc101945762)

[ΤΙΤΛΟΣ ΕΡΕΥΝΗΤΙΚΗΣ ΕΡΓΑΣΙΑΣ 1](#_Toc101945763)

[Οι αντιλήψεις μαθητών/τριών του Δημοτικού Σχολείου Πολεμίου για τα μαθήματα του «Σχεδιασμού και Τεχνολογίας – Ψηφιακές Τεχνολογίες» και «Αγωγής Υγείας». Μια έμφυλη διερεύνηση. 1](#_Toc101945764)

[ΣΤΟΙΧΕΙΑ ΕΡΕΥΝΗΤΙΚΗΣ ΟΜΑΔΑΣ 1](#_Toc101945765)

[ΜΕΡΟΣ Β.1 – Β.11: ΕΡΕΥΝΗΤΙΚΗ ΕΡΓΑΣΙΑ, ΠΑΡΑΡΤΗΜΑΤΑ 5](#_Toc101945766)

[Β.1. Περίληψη Εργασίας 5](#_Toc101945767)

[B.2. Επισκόπηση Βιβλιογραφίας 6](#_Toc101945768)

[B.3. Βασικός Σκοπός της Έρευνας και Ερευνητικά Ερωτήματα / Υποθέσεις 7](#_Toc101945769)

[B.4. Αναλυτική Περιγραφή των Σταδίων της Ερευνητικής Διαδικασίας 7](#_Toc101945770)

[B.5. Αποτελέσματα και Συμπεράσματα / Διάχυση Αποτελεσμάτων 13](#_Toc101945771)

[B.6. Διάχυση Αποτελεσμάτων 21](#_Toc101945772)

[B.7. Περιορισμοί Έρευνας 22](#_Toc101945773)

[B.8. Εισηγήσεις για Μελλοντική Έρευνα 22](#_Toc101945774)

[B.9. Συνεργασία της Ερευνητικής Ομάδας (Μαθητές/Μαθήτριες / Εκπαιδευτικοί) 23](#_Toc101945775)

[Β.10 Βιβλιογραφία 27](#_Toc101945776)

[B.11. Παραρτήματα 29](#_Toc101945777)

[Δελτίο Συνέντευξης 29](#_Toc101945778)

[Γενικές Σημειώσεις πεδίου 30](#_Toc101945779)

[Παράρτημα εργασιών 33](#_Toc101945780)

|  |
| --- |
| ΜΕΡΟΣ Β.1 – Β.13: ΕΡΕΥΝΗΤΙΚΗ ΕΡΓΑΣΙΑ, ΠΑΡΑΡΤΗΜΑΤΑ |

## Β.1. Περίληψη Εργασίας

Η εργασία αυτή, στόχο έχει να παρουσιάσει τα ευρήματα μιας εμπειρικής σχετικά με τις απόψεις των μαθητών και μαθητριών των Ε’ και Στ’ τάξεων του Δημοτικού Σχολείου Πολεμίου για τα μαθήματα της Οικιακής Οικονομίας και του Σχεδιασμού και Τεχνολογίας και πώς οι αντιλήψεις τους αυτές επηρεάζονται από τυχόν προκαταλήψεις για την ισότητα των δύο φύλων.

Η βιβλιογραφική επισκόπηση έδειξε πως η εισαγωγή των δύο μαθημάτων στην πρωτοβάθμια εκπαίδευση και η υποχρεωτική παρακολούθηση τους και από τα δύο φύλα έγινε με στόχο την προσπάθεια άρσης των διακρίσεων φύλου στην εκπαίδευση και κατ’ επέκταση αποτελεί μια προσπάθεια προς την κατεύθυνση της ισότητας των δύο φύλων.

Η παρούσα έρευνα επιχειρεί να προσεγγίσει τα υπό διερεύνηση ζητήματα χρησιμοποιώντας ποιοτικές μεθόδους και εργαλεία και συγκεκριμένα ημι-δομημένες εστιασμένες συνεντεύξεις.

Η ποιοτική ανάλυση των δεδομένων κατέδειξε ότι οι μαθητές/τριες του σχολείου μας αντιμετωπίζουν θετικά τα δύο μαθήματα. Συμμετέχουν με ενθουσιασμό και στα δύο, αν και θεωρούν μελλοντικά πιο χρήσιμο το μάθημα του Σχεδιασμού για τα αγόρια -σε σχέση με την επαγγελματική τους σταδιοδρομία- και το Μάθημα της Οικιακής Οικονομίας για τα κορίτσια – σε σχέση με το μαγείρεμα που θα αναλάβουν ως μέλλουσες σύζυγοι και μητέρες. Εντοπίζεται δηλαδή και στα δύο φύλα μια κουλτούρα που ενισχύει την αντίληψη του ρόλου της γυναίκας ως νοικοκυράς. Αυτό φαίνεται και από το ότι και τα δύο φύλα θεωρούν ότι καταλληλότερος για τη διδασκαλία του Σχεδιασμού είναι άντρας εκπαιδευτικός και για τη διδασκαλία του μαθήματος Οικιακής Οικονομίας γυναίκα. Επαναλαμβάνεται ότι η γυναίκα πρέπει να ασχολείται αποκλειστικά με τα οικιακά και ο άντρας με τις εξωτερικές δουλειές του σπιτιού ή κάποιες επιδιορθώσεις. Ωστόσο πολύ θετικό είναι το ότι όλοι/ες σχεδόν οι συμμετέχοντες/ουσες συμφώνησαν ότι η γυναίκα σήμερα πρέπει να εργάζεται καθώς αυτό φαίνεται να συμβαίνει στις σύγχρονες οικογένειες. Το γεγονός αυτό οδηγεί σε ένα νέο ρόλο των ανδρών/πατέρων και κατά συνέπεια και των παιδιών που παρακολουθούν και βιώνουν όλες αυτές τις αλλαγές. Οι παραδοσιακοί ρόλοι άρχισαν όπως φαίνεται να αντιμετωπίζονται στο σπίτι και οι μαθητές/τριες επιστρέφουν στο σχολείο με κάπως διαφορετικές εμπειρίες. Στο πλαίσιο αυτό το κοινωνικό μήνυμα ότι υπάρχουν γνωστικά αντικείμενα κατάλληλα για το ένα από τα δύο φύλα, ίσως σταδιακά πάψει να δημιουργεί στα παιδιά στερεοτυπικές αντιλήψεις επηρεάζοντας θετικότερα τις αντιλήψεις των μαθητών/τριών απέναντι στα δύο μαθήματα και γενικά ως προς την ισότητα των δύο φύλων.

## B.2. Επισκόπηση Βιβλιογραφίας

Tα μαθήματα «Σχεδιασμός και Τεχνολογία» και «Οικιακή Οικονομία», είναι δύο μαθήματα που εισήχθησαν στο αναλυτικό πρόγραμμα των δημοτικών σχολείων της Κύπρου στις αρχές της δεκαετίας του ’90. Τα συγκεκριμένα μαθήματα αποτελούν την εξέλιξη άλλων μαθημάτων που διδάσκονταν μετά την ανεξαρτησία της Κύπρου, όπως είναι τα «Γεωργικά», «Γεωπονικά», και οι «Πρακτικές Εργασίες» για τους μαθητές και η «Οικιακή Οικονομία», «Κοπτική», «Ραπτική» για τις μαθήτριες (Περσιάνης & Πολυβίου, 1992). Τα δύο μαθήματα σήμερα μετονομάστηκαν σε Σχεδιασμός και Τεχνολογία – Ψηφιακές Τεχνολογίες και Αγωγή Υγείας.

Προκαταλήψεις βαθιά ριζωμένες, τοποθετούν ακόμη και σήμερα, τη γυναίκα στο σπίτι επιφορτισμένη με τη μη αμειβόμενη εργασία των οικιακών και της φροντίδας των παιδιών σε αντίθεση με τον άνδρα που παραμένει εκτός σπιτιού απασχολούμενος σε αμειβόμενες εργασίες προκειμένου να στηρίξει οικονομικά την οικογένεια (Αρβανίτης, Ξυδοπούλου & Παπαγιαννοπούλου, 2007).Ταυτόχρονα στερεοτυπικές αντιλήψεις που απορρέουν από τις διαδικασίες κοινωνικοποίησης των φύλων θέλουν τα δύο φύλα να εξοπλίζονται από τη φύση με διαφορετικά προσόντα και ιδιότητες για να εκτελέσουν μελλοντικά διαφορετικά επαγγέλματα (Καραμεσίνη & Ιωακείμογλου, 2003). Τα πιο πάνω οδήγησαν στην απαίτηση για ένα διαφοροποιημένο πρόγραμμα σπουδών ως προς τα διδακτικά αντικείμενα που προαναφέρονται. Έτσι η παρακολούθηση των δύο μαθημάτων έγινε υποχρεωτική και για τα δύο φύλα με σκοπό τη δημιουργία ενός κλίματος ίσων ευκαιριών και άρσης των ανισοτήτων. Ωστόσο εξακολουθούν και τα δύο διδακτικά αντικείμενα να αντιμετωπίζονται συχνά ως δύο περιοχές στις οποίες εμφανίζονται ισχυρά στερεότυπα (Harding, 1997).

Η αντίληψη ότι ορισμένοι τομείς της γνώσης είναι πιο κατάλληλοι για την εκπαίδευση του ενός εκ των δύο φύλων, επηρεάζει σε μεγάλο βαθμό τα μαθήματα του Σχεδιασμού και Τεχνολογίας και Οικιακής Οικονομίας (Makiya & Rogers, 1992). Ενδεικτικά αναφέρεται ότι τα αγόρια - σε αντίθεση με τα κορίτσια- εμφανίζονται να έχουν περισσότερη αυτοπεποίθηση στο μάθημα του Σχεδιασμού και της Τεχνολογίας (Pavlou & Kambouri, 2007). Παράλληλα το μάθημα της Οικιακής Οικονομίας θεωρείται κατάλληλο για τα κορίτσια που μελλοντικά θα αναλάβουν το μαγείρεμα και τις οικιακές εργασίες (Grima & Smith, 1993).

Έρευνες φαίνεται να δείχνουν πως οι στάσεις των παιδιών απέναντι στα συγκεκριμένα μαθήματα επηρεάζονται από διάφορους παράγοντες όπως κοινωνικές προσδοκίες, η κοινωνικοποίηση αγοριών και κοριτσιών από τα παιδικά χρόνια, το περιβάλλον μάθησης στο σχολείο, ο τρόπος με τον οποίο διδάσκονται τα συγκεκριμένα μαθήματα, οι αντιλήψεις γονιών και εκπαιδευτικών κ.ά (Grima & Smith, 1993. Harding, 1997. Harris &Wilson, 2003).

Είναι σημαντικό λοιπόν να διερευνηθεί κατά πόσο η υποχρεωτική παρακολούθηση των δύο αυτών μαθημάτων περιορίζει τα στερεότυπα φύλου ή αν τα αναπαράγει.

## B.3. Βασικός Σκοπός της Έρευνας και Ερευνητικά Ερωτήματα / Υποθέσεις

Γενικός σκοπός της παρούσας έρευνας είναι να καταγράψει τις απόψεις των μαθητών και μαθητριών των Ε’ και Στ’ τάξεων του Δημοτικού Σχολείου Πολεμίου για τα μαθήματα της Οικιακής Οικονομίας και του Σχεδιασμού και Τεχνολογίας.

Το βασικό ερευνητικό ερώτημα, αφορά τις αντιλήψεις που έχουν οι μαθητές/τριες για τα συγκεκριμένα μαθήματα και πώς οι αντιλήψεις τους αυτές επηρεάζονται από τυχόν προκαταλήψεις για την ισότητα των δύο φύλων.

Ειδικότερα, η έρευνα αυτή αποβλέπει στο να διερευνήσει:

* Αν το φύλο των μαθητών/τριών επηρεάζει τις αντιλήψεις τους σχετικά με τα μαθήματα του Σχεδιασμού και Τεχνολογίας και της Οικιακής Οικονομίας ως προς το ενδιαφέρον και τη συμμετοχή τους σε αυτά, τις επιδόσεις, τη μελλοντική χρησιμότητα τουςκαι το φύλο των εκπαιδευτικών που πρέπει να τα διδάσκουν.
* Αν οι απόψεις των μαθητών/τριών για τα δύο μαθήματα σχετίζονται με τις στάσεις τους για την ισότητα των ρόλων των φύλων.

## B.4. Αναλυτική Περιγραφή των Σταδίων της Ερευνητικής Διαδικασίας

Η παρούσα έρευνα επιχειρεί να προσεγγίσει τα ερευνητικά ερωτήματα χρησιμοποιώντας την ποιοτική μέθοδο (Κυριαζή, 2002), ώστε να εξασφαλιστεί η άμεση αλληλεπίδραση των συμμετεχόντων/ουσων (Cohen & Manion, 1994).

Οι ποιοτικές έρευνες βασίζονται κυρίως στη μελέτη μικρού αριθμού περιπτώσεων και διερευνούν τις αξίες και τις πεποιθήσεις των ατόμων, αναζητώντας τις αιτίες που βρίσκονται πίσω από αυτές (Λυδάκη, 2001). Έτσι και ο σκοπός της παρούσας έρευνας δεν είναι απλώς η διαπίστωση πιθανών διαφορών των φύλων στον τρόπο με τον οποίον αντιμετωπίζουν τα μαθήματα του Σχεδιασμού και Τεχνολογίας και της Οικιακής Οικονομίας (συμμετοχή, επιδόσεις, απόψεις περί μελλοντικής χρησιμότητας), αλλά να εντοπίσει τις αιτίες και τις βαθύτερες σχέσεις που διαμορφώνουν τις συγκεκριμένες διαφορές και πιθανόν να σχετίζονται με τις αντιλήψεις τους περί ισότητας των φύλων.

Επιλέγηκε να χρησιμοποιηθεί η τεχνική της ημι-δομημένης εστιασμένης συνέντευξης. Η τεχνική αυτή επιτρέπει την ανάλυση της αλληλεπίδρασης μιας ομάδας ατόμων για την οποία οι ερευνητές εκδηλώνουν έντονο ενδιαφέρον (Cohen & Manion, 1994).

Η εστιασμένη συνέντευξη φέρνει κοντά κάποια άτομα με κοινά χαρακτηριστικά, προκειμένου να συζητήσουν ένα θέμα κοινού ενδιαφέροντος με τον/την ερευνητή (Gilflores & Alonso, 1995). Το σημαντικότερο πλεονέκτημα της τεχνική της εστιασμένης συνέντευξης είναι ότι προσφέρει στα άτομα την ευκαιρία να αλληλεπιδράσουν, δίνοντας αυθόρμητες απαντήσεις (Lederman, 1990), εντούτοις μειονέκτημα της μπορεί να θεωρηθεί το γεγονός ότι είναι επιρρεπής στην υποκειμενικότητα, επηρεαζόμενη από το/τη συνεντευκτή/τρια (Sim, 1998).

Η επιλογή του δείγματος έγινε με τη λογική της θεωρητικής δειγματοληψίας (theoretical sampling) στα πλαίσια της μεθοδολογικής στρατηγικής που είναι γνωστή ως «θεμελιωμένη θεωρία» (grounded theory) (Bryman, 2001). Σκοπός της συγκεκριμένης δειγματοληψίας δεν είναι να καθιερωθεί ένα τυχαίο ή αντιπροσωπευτικό δείγμα που προέρχεται από ένα πληθυσμό άλλα μάλλον να προσδιοριστούν οι συγκεκριμένες ομάδες ατόμων που κατέχουν τα σχετικά χαρακτηριστικά με το κοινωνικό φαινόμενο που μελετάται. Για το λόγο αυτό, η επιλογή των περιπτώσεων έγινε μέσω της σκόπιμης δειγματοληψίας, με στόχο την επιλογή πλούσιων σε πληροφορίες περιπτώσεων. Η επιλογή των περιπτώσεων στην παρούσα έρευνα πραγματοποιήθηκε στη βάση των εξής κριτηρίων:

Φύλο: Εκλάβαμε το φύλο ως μια διάσταση ιδιαίτερα σημαντική που επηρεάζει τις αντιλήψεις των μαθητών/ριών για τα δύο μαθήματα. Θεωρήσαμε ότι είναι ένας παράγοντας που διαπερνά όλες τις κατηγοριοποιήσεις της έρευνας και τον σκοπό της και πιθανόν να σχετίζεται με στερεοτυπικές αντιλήψεις. Ως εκ τούτου θα έπρεπε να ληφθεί υπόψη.

Εμπειρία συμμετοχής και παρακολούθησης των δύο μαθημάτων: Τα παιδιά που θα συμμετείχαν στην έρευνα έπρεπε να έχουν εμπειρία στη συμμετοχή και παρακολούθηση των δύο μαθημάτων ώστε να μπορούν να εκφράσουν άποψη για το θέμα.

Με βάση τα ανωτέρω κριτήρια, επιλέξαμε τις ομάδες που θα συμμετείχαν στην έρευνα και οι οποίες είναι οι ακόλουθες:

* Παιδιά με διετή εμπειρία συμμετοχής και παρακολούθησης των δύο μαθημάτων (μαθητές/τριες Στ΄ τάξης)
* Παιδιά με μονοετή εμπειρία συμμετοχής και παρακολούθησης των δύο μαθημάτων (μαθητές/τριες Ε΄ τάξης)

Η κάθε ομάδα θα αποτελείτο από τέσσερα άτομα. Οι ομάδες εστίασης μπορούν να αποτελούνται από 4 έως 12 άτομα. Ερευνητές επισημαίνουν πως οι μικρές ομάδες αποτυγχάνουν να δημιουργήσουν έναν εποικοδομητικό διάλογο ενώ οι μεγαλύτερες σε μέγεθος ομάδες εμποδίζουν τον/την ερευνητή/τρια να συντονίσει σωστά τη συζήτηση (Gilflores & Alonso, 1995).

Οι ομάδες ήταν ομοιογενείς ως προς τη σύνθεση. Πιο συγκεκριμένα τα άτομα που συμμετείχαν σε μια ομάδα είχαν την ίδια ηλικία και την ίδια οικογενειακή κατάσταση (εργασιακή κατάσταση μητέρας- πατέρα). Σε κάθε ομάδα συμμετείχαν 2 αγόρια και 2 κορίτσια.

Η συλλογή των περιπτώσεων σταμάτησε, όταν επήλθε ο "θεωρητικός κορεσμός" (theoretical saturation)· όταν δηλαδή οι πρόσθετες περιπτώσεις που συλλέγονταν δεν παρείχαν καινούργια στοιχεία (Bryman, 2001)

Αυτό έγινε μετά το σχηματισμό άλλων τεσσάρων ομάδων - ίδιων στη σύνθεση- με τις προηγούμενες. Όταν δηλαδή μαζεύτηκαν στοιχεία από τέσσερις ομάδες παιδιών της Ε΄ τάξης και τέσσερις ομάδες παιδιών της Στ΄ τάξης. Η σύγκριση και η αντιπαράθεση ανάμεσα στις όμοιες ομάδες, αλλά και η σύγκριση όλων των ομάδων μεταξύ τους, οδήγησε στην επανάληψη κάποιων στοιχείων, βασικών για τον όσο το δυνατό καλύτερο προσδιορισμό και ανάπτυξη χρήσιμων θεωρητικών κατηγοριών και έτσι η επιλογή των περιπτώσεων σταμάτησε.

Το κύριο χαρακτηριστικό της τεχνικής της εστιασμένης συνέντευξης είναι η ευελιξία της. Εκείνο που έχει ενδιαφέρον στην ημιδομημένη συνέντευξη σύμφωνα με το May (2001) είναι πως όλες οι σχετικές ερωτήσεις τίθενται στους ερωτώμενους με τον ίδιο σχετικό τρόπο ώστε να παραχθούν συγκρίσιμα δεδομένα.

Με βάση τα πιο πάνω, από την αρχή, καταρτίστηκε ένας οδηγός θεμάτων. Σκοπός του οδηγού συνέντευξης ήταν να κατευθύνει τη συζήτηση της ομάδας και να παρακινήσει τα άτομα να μιλήσουν για το θέμα (McLafferty, 2004).

Οι ερωτήσεις αποσκοπούσαν στο να δώσουν απαντήσεις στα ερευνητικά ερωτήματα. Το δελτίο ομαδικής συνέντευξης περιλάμβανε 2 βασικές ενότητες. Οι ενότητες αυτές βρίσκονταν σε αντιστοιχία με τα ερευνητικά ερωτήματα. Η πρώτη ενότητα περιλάμβανε ερωτήσεις σχετικές με το πρώτο ερευνητικό ερώτημα. Σχετικά δηλαδή με το ενδιαφέρον των παιδιών για τα δύο μαθήματα, τη χρησιμότητα τους, τις επιδόσεις των δύο φύλων και το φύλο των εκπαιδευτικών που πρέπει –κατά την άποψή τους- να τα διδάσκουν. Η δεύτερη ενότητα περιλάμβανε ερωτήσεις στη βάση του δεύτερου ερευνητικού ερωτήματος. Σχετικά με τον ρόλο των δύο φύλων στην καθημερινότητά τους – με αναφορές στον ρόλο των γονιών τους.

Το δελτίο ομαδικής συνέντευξης παρατίθεται ολόκληρο στο παράρτημα της έρευνας.

Το δελτίο συνέντευξης αρχικά, εφαρμόστηκε πιλοτικά σε 2 παιδιά (ένα αγόρι και ένα κορίτσι) μέσω ατομικών συνεντεύξεων. Πολλές ερωτήσεις άλλαξαν – ιδιαίτερα στη δεύτερη ενότητα – καθώς οδηγούσαν σε μονολεκτικές απαντήσεις. Επίσης διαπιστώθηκε πως ήταν πολύ μεγάλο και κούραζε τους συμμετέχοντες. Για τον λόγο αυτό πολλές από τις ερωτήσεις παραλήφθηκαν.

Ακολούθως πραγματοποιήθηκε μια πιλοτική συνέντευξη με άτομα από το στενό περιβάλλον δύο μικρών συνεντευκτών. Καθώς ήταν η πρώτη συνέντευξη, κρίθηκε σκόπιμο να υπάρχει μια άνεση, ανάμεσα στους/στις συνεντευκτές/τριες και στους/στις συμμετέχοντες/ουσες. Στη συνέντευξη συμμετείχαν τέσσερις μαθητές(2 αγόρια και 2 κορίτσια), ξαδέρφια των παιδιών που θα έπαιρναν τη συνέντευξη. Σκοπός ήταν να εξεταστεί κατά πόσο ο οδηγός συνέντευξης ήταν ο κατάλληλος, αν ο αριθμός των ατόμων που συμμετείχαν στην ομάδα ήταν ικανοποιητικός και ποιο ήταν το χρονικό διάστημα που χρειαζόταν για τη λήψη πλούσιων και σημαντικών στοιχείων (McLafferty, 2004). Τα θέματα καλύφθηκαν σε βάθος σε είκοσι λεπτά και αποφασίστηκε ότι τα τέσσερα άτομα που συμμετείχαν μπορούσαν να συμβάλουν στα ίσα στη συζήτηση. Ο οδηγός συνέντευξης δεν χρειάστηκε οποιαδήποτε αλλαγή, καθώς οι ερωτήσεις έγιναν κατανοητές και απαντήθηκαν ικανοποιητικά από τους συμμετέχοντες. Η πιλοτική συνέντευξη παρείχε πλούσιες περιγραφές και σημείωσε μεγαλύτερη επιτυχία από αυτή που αναμενόταν γι’ αυτό και αποφασίστηκε να συμπεριληφθεί στην έρευνα.

Η οργάνωση και η διεξαγωγή της συνέντευξης αποτέλεσαν το επόμενο στάδιο της διαδικασίας. Οι συμμετέχοντες/ουσες ενημερώθηκαν από πριν για την έρευνα μέσα στην τάξη και στην παρουσία του δασκάλου ή της δασκάλας τους και ζητήθηκε η συμβολή τους σ’ αυτή. Κατά τη διάρκεια της ενημέρωσης έγινε μια γενική περιγραφή του θέματος, έτσι ώστε τα άτομα να μην ανησυχούν ιδιαίτερα για το θέμα της συζήτησης, αλλά ταυτόχρονα και να μην φτάσουν στη συνάντηση με ήδη διαμορφούμενες απόψεις, χωρίς ιδιαίτερο ενδιαφέρον για ό,τι θα ακολουθούσε (Gilflores & Alonso, 1995).

Αρχικά, λοιπόν λάβαμε τη συνειδητή συναίνεση των συμμετεχόντων/ουσων και την ενυπόγραφη συγκατάθεση των γονιών τους. Έπειτα τους εξηγήσαμε τις διαδικασίες της έρευνας και ότι τα στοιχεία θα χρησιμοποιούνταν μόνο για σκοπούς μαθητικής έρευνας και ότι η συμμετοχή τους θα ήταν εθελοντική καθ’ όλη την πορεία της έρευνας (Frankfort-Nachmias & Nachmias, 1992 στο Cohen, Manion & Morrison, 2000). Ακολούθως οργανώθηκε ο χώρος συνάντησης και προετοιμάστηκε ο αναγκαίος εξοπλισμός (Gilflores & Alonso, 1995). Όλες σχεδόν οι συνεντεύξεις έγιναν στη βιβλιοθήκη του σχολείου (εκτός από μια που έγινε στην αίθουσα οικιακής οικονομίας) και τα άτομα κάθονταν σε μαθητικές καρέκλες δύο άτομα απέναντι από τα άλλα δύο.

Όλες οι συζητήσεις άρχιζαν με τις ευχαριστίες των ερευνητών προς τους συμμετέχοντες. Ακολουθούσαν ορισμένες διευκρινίσεις σχετικά με το σκοπό της έρευνας και τη διαδικασία που ακολουθήθηκε για την επιλογή των συμμετεχόντων/ουσων (επισημαίνονταν σε αυτό το σημείο τα κοινά γνωρίσματα μεταξύ των μελών της ομάδας), το λόγο για τον οποίο το θέμα δεν έγινε νωρίτερα γνωστό και την ανάγκη ηχογράφησης της συνέντευξης (Gilflores & Alonso, 1995). Δόθηκαν βεβαιώσεις εμπιστευτικότητας στα άτομα όπως επίσης και η επιλογή να παραμείνουν ανώνυμοι ως εγγύηση εχεμύθειας· για το λόγο αυτό χρησιμοποιήθηκαν ψευδώνυμα. Τονίστηκε επίσης ότι σωστές ή λανθασμένες απαντήσεις δεν υπήρχαν.

Κάθε συνέντευξη διήρκησε περίπου 20 λεπτά. Μετά από κάθε συνέντευξη τηρούσαμε τις σημειώσεις πεδίου. Παρόλο που οι συνεντεύξεις ηχογραφήθηκαν, τίποτα δεν μπορεί να αντικαταστήσει το/τη συνεντευκτή/τρια, ο/η οποίος/α με την παρατηρητικότητά του/της καταγράφει όλα όσα δεν φαίνονται (αντιδράσεις και συναισθήματα) (Lederman, 1990).

Κατά τη διάρκεια της έρευνάς μας τηρούσαμε ημερολόγιο έρευνας και σημειώσεις πεδίου ώστε να είμαστε σε θέση να διασφαλίσουμε την εγκυρότητα και την αξιοπιστία της έρευνάς μας (Golafshani, 2003).

Ως προς την ποιοτική ανάλυση δεδομένων, αν και δεν υπάρχει ένα κοινά αποδεκτό μοντέλο κανόνων για το πώς μπορεί ο/η ερευνητής/τρια να χειριστεί τα δεδομένα του, εντούτοις υπάρχουν κάποιες γενικές στρατηγικές ανάλυσης τις οποίες μπορεί κάποιος να ακολουθήσει για τον επιτυχή συγχρονισμό των διάφορων αναλυτικών του δραστηριοτήτων. Τα στοιχεία που συλλέγονται αρχικά, κωδικοποιούνται και εντοπίζονται σε αυτά κάποιοι πρώτοι κώδικες. Οι αρχικοί αυτοί κώδικες ελέγχεται αν επανεμφανίζονται σε άλλα σημεία με την κωδικοποίηση περαιτέρω δεδομένων. Όσο προχωρά η ανάλυση, γίνονται συγκρίσεις και αναθεωρούνται οι κώδικες. Αναγνωρίζονται νέες κατηγορίες δεδομένων υψηλότερης τάξης που συνδέονται με τις υπόλοιπες κατηγορίες, τροποποιώντας τις αν χρειάζεται. Οι κατηγορίες μετατρέπονται σε μονάδες με νόημα, διευκρινίζοντας και περιγράφοντας εννοιολογικά το υπό διερεύνηση φαινόμενο (Egan, 2002).

Πιο συγκεκριμένα, σε ένα πρώτο στάδιο ανοικτής κωδικοποίησης και συστηματικής ανάλυσης των πρώτων τεσσάρων συνεντεύξεων εντοπίστηκαν κάποιες κατηγορίες ιδιαίτερα ενδιαφέρουσες, που παρέπεμπαν σε έμφυλες διαφοροποιήσεις των παιδιών στο θέμα της παρακολούθησης των δύο μαθημάτων, στη βάση του τι πιστεύουν τα παιδιά για τα δύο μαθήματα, τι λένε για τη συμμετοχή των δύο φύλων σε αυτά, τις επιδόσεις τους και πού μπορεί να τους χρησιμεύσουν μελλοντικά. Πιο αναλυτικά, φάνηκε μια τάση των δύο φύλων να θεωρούν πως και τα δύο φύλα συμμετέχουν ευχάριστα και στα δύο μαθήματα και τα καταφέρνουν εξίσου καλά, αν και ο Σχεδιασμός θα χρησιμεύσει μελλοντικά στα αγόρια και η Οικιακή οικονομία στα κορίτσια. Ως προς τις γενικότερες αντιλήψεις περί ισότητας φάνηκε ότι στις οικογένειες των παιδιών ισχύουν έμφυλες προκαταλήψεις για τους ρόλους και τις δυνατότητές των φύλων στην καθημερινότητά τους, τα παιδιά φαίνεται να πηγαίνουν στο σχολείο με εμπειρίες προερχόμενες από το σπίτι που ισχυροποιούν διαχωρισμό των εργασιών σε γυναικείες και αντρικές.

Η ανοικτή κωδικοποίηση των τεσσάρων πρώτων συνεντεύξεων ήταν σε μεγάλο βαθμό περιγραφική. Κρίθηκε λοιπόν αναγκαίο, παίρνοντας στοιχεία από τις απαντήσεις των ομάδων αυτών, να γίνει ένα ακόμα πιο στοχευμένο δελτίο συνέντευξης με τις ίδιες θεματικές με το πρώτο, με τη διαφορά όμως ότι υποβλήθηκαν στους επόμενους συμμετέχοντες απόψεις που λέχθηκαν πιο πριν -και αρνητικές και θετικές- ελέγχοντας έτσι αν τελικά υπάρχουν παγιωμένες απόψεις σε συγκεκριμένες ομάδες μαθητών/ριών. Η ανοικτή κωδικοποίηση των συνεντεύξεων που ακολούθησαν μετατράπηκε σε επιλεκτική κωδικοποίηση και των οκτώ συνεντεύξεων, η οποία ανέδειξε κατηγορίες υψηλότερης τάξης, οι οποίες δεν περιέγραφαν απλά ένα φαινόμενο, αλλά αναφέρονταν και στις αιτίες εμφάνισής του, σε στρατηγικές δράσης των ατόμων ή σε συνέπειες του (Borgatti, 1996), μετατρέποντας με συστηματικό τρόπο τις αρχικές κατηγορίες κατώτερης τάξης σε μονάδες με νόημα. Για παράδειγμα, αρχικά φάνηκε ότι τα κορίτσια τείνουν να συνεργάζονται κατά την διάρκεια των 2 μαθημάτων με συγκεκριμένα άτομα που πάντα είναι κορίτσια. Στη συνέχεια όμως φάνηκε και η αιτία για την οποίαν προέβαιναν σε αυτή την ενέργεια και η οποία οφειλόταν στο ότι ήθελαν να είναι σίγουρες για τα αποτελέσματα των εργασιών τους, καθώς δεν ήθελαν να μείνουν «εκτεθειμένες» ως προς το αποτέλεσμα αυτού που θα παρουσίαζαν ως κατασκευή ή συνταγή. Αυτό βέβαια, τις έκανε να υιοθετούν «αγενείς» καμιά φορά πρακτικές και το αποτέλεσμα ήταν η δημιουργία δυσάρεστων συναισθημάτων μεταξύ αυτών και των αγοριών ή αντίπαλων στρατοπέδων.

Ακολούθησε μια τρίτη προσπάθεια ανάλυσης, κατά την οποίαν οι κατηγορίες που προέκυψαν από τα πρώτα στάδια κωδικοποίησης συγκρίνονταν με τις κατηγορίες που προέκυπταν ακολούθως. Ακολουθήθηκε δηλαδή η μέθοδος της συνεχούς σύγκρισης, μια διαδικασία σταθερής σύγκρισης ανάμεσα σε 32 διαφορετικούς ανθρώπους (όσον αφορά τις απόψεις, τις δράσεις, τις αναφορές και τις αντιλήψεις τους γύρω από το συγκεκριμένο θέμα ) και ανάμεσα στα δεδομένα και τις αναδυόμενες, προκειμένου να αναπτυχθεί μια συστηματική επαγωγική κατανόηση των πιθανών σχέσεων μεταξύ των στοιχείων της έρευνας. Αρχικά έγινε μια προσπάθεια διερεύνησης των αντιλήψεων των συμμετεχόντων/ουσών για την ισότητα των φύλων με βάση το φύλο των συμμετεχόντων/ουσών τους. Ακολούθησε μια σύγκριση των αντιλήψεων των συμμετεχόντων/ουσών με βάση τα εργασιακά δεδομένα των δύο γονιών. Στόχος της σύγκρισης αυτής, ήταν η μεγιστοποίηση ή η ελαχιστοποίηση των διαφορών ως προς εκείνα τα χαρακτηριστικά των ατόμων που παρουσίαζαν θεωρητικό ενδιαφέρον. Επιχειρήθηκε έτσι με τη διαρκή σύγκριση και την αντιπαράθεση των περιπτώσεων να προσδιοριστούν όσο το δυνατόν καλύτερα και να έχουν μεγαλύτερη ισχύ οι κατηγορίες που αναπτύχθηκαν στις διάφορες φάσεις της κωδικοποίησης ώστε να επέλθει σταδιακά ο "θεωρητικός κορεσμός" (theoretical saturation) (Bryman, 2001).

Πιο κάτω, παρουσιάζονται σχηματικά τα στάδια ανάλυσης και σχολιασμού των αποτελεσμάτων της έρευνας.

|  |
| --- |
| **Στάδιο 1 – Ταξινόμηση των δεδομένων σε δύο θεματικές κατηγορίες** |
| * *Τρόπος αντιμετώπισης των μαθημάτων του Σχεδιασμού και Τεχνολογίας και της Οικιακής Οικονομίας (συμμετοχή, επιδόσεις, απόψεις περί μελλοντικής χρησιμότητας) .* |
| * *Απόψεις για την ισότητα των ρόλων των φύλων.* |
| **Στάδιο 2 – Κωδικοποίηση δεδομένων και οργάνωση σε κατηγορίες με βάση τα λεγόμενα των συμμετεχόντων/ουσων** |
| Τρία βήματα: |
| 1. ***Ανοικτή Κωδικοποίηση****: Τι πιστεύουν για τα δύο μαθήματα, τι λένε για τη συμμετοχή των δύο φύλων σε αυτά, τις επιδόσεις τους και πού μπορεί να τους χρησιμεύσουν μελλοντικά, τι θεωρούν δεδομένο για τους άντρες και τις γυναίκες ως προς τον γενικότερο ρόλο τους στην οικογένεια και στην κοινωνία, τι σκέφτονται για τα πρέπει και τα μη ως προς τους ρόλους αυτούς;* |
| 1. ***Επιλεκτική Κωδικοποίηση:*** *Κατευθυνόμενη διαδικασία. Ελέγχεται ποιοι κώδικες από τους αρχικούς επανεμφανίζονται και πώς αυτοί οδηγούν σε κατηγορίες ανώτερης τάξης, εστιάζοντας σε εννοιολογικές διευκρινήσεις των απαντήσεων.* |
| 1. ***Μέθοδος συνεχούς σύγκρισης****: Συγκρίσεις ανάμεσα σε διαφορετικούς ανθρώπους, αλλά και με βάση το φύλο* |
| **Στάδιο 3 - Σχολιασμός των αποτελεσμάτων στη βάση βιβλιογραφικών αναφορών.** |
| **Στάδιο 4 – Εξέταση των θεμάτων που προέκυψαν στη βάση της αρχικής ταξινόμησης και η συμβολή των προκαταλήψεων στη διαμόρφωση αντιλήψεων περί ισότητας των φύλων κατά την παρακολούθηση των μαθήματων του Σχεδιασμού και Τεχνολογίας και της Οικιακής Οικονομίας (συμμετοχή, επιδόσεις, απόψεις περί μελλοντικής χρησιμότητας) .** |

**Σχήμα 1.Τα στάδια ανάλυσης και σχολιασμού των αποτελεσμάτων της έρευνας.**

Επιπλέον, στην ποιοτική ανάλυση των δεδομένων, η τοπική τριγωνοποίηση μέσω της σύγκρισης των αποτελεσμάτων μέσα από διαφορετικές υπο-ομάδες μαθητών/ριών (Cohen & Manion, 1994) ανέδειξε συγκλίσεις των ευρημάτων, ενισχύοντας την αντίληψη ότι οι ομοιότητες μεταξύ των απόψεων των ομάδων δεν είναι τυχαία ευρήματα, εξασφαλίζοντας έτσι ικανοποιητικά επίπεδα αξιοπιστίας (Cohen & Manion, 1994).

## B.5. Αποτελέσματα και Συμπεράσματα / Διάχυση Αποτελεσμάτων

Τα αποτελέσματα της έρευνας έδειξαν ενδιαφέροντα στοιχεία για τις αντιλήψεις των μαθητών/τριών για τα δύο μαθήματα και για την Ισότητα των Ρόλων των Φύλων.

***Ερευνητικό Ερώτημα 1ο:*** *Το φύλο των μαθητών/τριών επηρεάζει τις αντιλήψεις τους σχετικά με τα μαθήματα του Σχεδιασμού και Τεχνολογίας και της Οικιακής Οικονομίας ως προς το ενδιαφέρον και τη συμμετοχή τους σε αυτά, τις επιδόσεις, τη μελλοντική χρησιμότητα τους και το φύλο των εκπαιδευτικών που πρέπει να τα διδάσκουν;*

***Ενδιαφέρον και συμμετοχή στα δύο μαθήματα:***

Γενικά διαπιστώνεται ότι τα παιδιά βρίσκουν πολύ ενδιαφέροντα και τα δύο μαθήματα. Κορίτσια αναφέρουν για το μάθημα Σχεδιασμός και Τεχνολογία:

*Αυτό το μάθημα αρέσει σε όλα τα παιδιά. Μαθαίνουμε να κάνουμε κατασκευές καθώς και για πράγματα που κάνουν πιο εύκολη τη ζωή μας. Είναι πολύ διασκεδαστικό και ενδιαφέρον.*

Μαρία, Ε΄ τάξη

*Το μάθημα του Σχεδιασμού είναι συναρπαστικό. Μαθαίνουμε για τον ηλεκτρισμό και ενώνουμε καλώδια. Επίσης η ρομποτική μας ενθουσιάζει όλους. Μπορούμε και στο σπίτι να κάνουμε τις κατασκευές που μαθαίνουμε.*

Άννα, Στ΄ τάξη

Παρόμοιες απόψεις έχουν και τα αγόρια για το μάθημα της Οικιακής Οικονομίας το οποίο βρίσκουν πολύ ενδιαφέρον ως προς το κομμάτι της μαγειρικής.

*Εμένα μου αρέσει πάρα πολύ γιατί φτιάχνουμε μόνοι μας γλυκά και φαγητά. Το άλλο μέρος που καθόμαστε μέσα στην τάξη και μιλάμε για άλλα πράγματα όπως η υγεία και τα συναισθήματα το βαριέμαι λίγο.*

Γιάννης, Στ΄ τάξη

*Κάναμε τυρόπιττες, κουραμπιέδες και άλλα φαγητά. Είναι τέλεια που μαγειρεύουμε εμείς οι ίδιοι. Έπρεπε το μάθημα να ήταν μόνο μαγειρική.*

Αντρέας, Ε΄ τάξη

Τα ευρήματα αυτά έρχονται να συμφωνήσουν με την έρευνα των Moore και Χατζηγεωργίου (χ.χ.), όπου μαθητές και μαθήτριες φάνηκε να εκδηλώνουν ενδιαφέρον για το μάθημα του Σχεδιασμού και της Τεχνολογίας ως διδακτικό αντικείμενο και είδος απασχόλησης στον ελεύθερο τους χρόνο. Αντίστοιχα, στην έρευνα της Maccoby (1990) – αναφορικά με το μάθημα της Οικιακής Οικονομίας – φαίνεται ότι οι μαθητές και μαθήτριες αναπτύσσουν θετικές στάσεις κατά τη συμμετοχή τους στο μάθημα και αλληλεπιδρούν ευχάριστα κατά τη διάρκεια του συγκεκριμένου μαθήματος τόσο μεταξύ τους όσο και με άτομα του αντίθετου φύλου.

Ωστόσο η τελευταία διαπίστωση δεν ισχύει στην παρούσα έρευνα. Τα κορίτσια δήλωσαν ότι προτιμούν κατά τη διάρκεια των δύο μαθημάτων να συνεργάζονται με άτομα του ίδιου φύλου, ενώ τα αγόρια φάνηκε να μην έχουν ιδιαίτερο πρόβλημα να συνεργαστούν και με κορίτσια. Βέβαια τα αγόρια πιστεύουν πως τα κορίτσια εφαρμόζουν ένα είδος διπλωματίας στο θέμα της συνεργασίας. Συνεργάζονται κυρίως με συγκεκριμένα κορίτσια που έχουν συνεργαστεί και στο παρελθόν μαζί τους και ξέρουν πως η συνεργασία τους θα έχει ικανοποιητικά αποτελέσματα. Δεν εμπιστεύονται τα αγόρια σε θέματα καλαισθησίας ή εμφάνισης.

*Για να έχεις ένα καλό αποτέλεσμα δεν μπορείς να έχεις στην ομάδα σου αγόρια. Εμείς τα κορίτσια είμαστε πιο συγυρισμένες. Πώς να το πω…Η κάθε μια έχει τη φίλη της στην οποία μπορεί να στηριχτεί. Οι κατασκευές μας είναι πιο όμορφες. Πιο περιποιημένες. Τα αγόρια κάνουν κάτι πολύ βιαστικά και πρόχειρα. Κάνουν και αταξίες οπότε δεν είναι συγκεντρωμένοι σε αυτό που κατασκευάζουμε.*

Ελένη, Στ΄ τάξη

*Δεν έχω πρόβλημα να κάνω μια συνταγή με ένα κορίτσι. Αυτές θέλουν όμως να είναι με τις φίλες τους γιατί νομίζουν ότι τα κέικ τους θα είναι πιο όμορφα.*

Αντώνης, Ε΄ τάξη

Επίσης σε άλλες περιπτώσεις αν και φαίνεται να αρέσουν και τα δύο μαθήματα και στα δύο φύλα, διαχωρίζουν κάποιες υπευθυνότητες που αφορούν στα μαθήματα σε «δουλειές για αγόρια» και «δουλειές για κορίτσια» (Attar, 1990).

*Τα χέρια των αγοριών «πιάνουν» καλύτερα στο μάθημα του Σχεδιασμού και της Τεχνολογίας στο κόψιμο των ξύλων ή στο βίδωμα. Ένα κορίτσι θα δυσκολευτεί να πριονίσει ένα ξύλο. Θα ζητήσει σίγουρα βοήθεια από τον δάσκαλο.*

Δημήτρης, Ε΄ τάξη

*Εμείς τα κορίτσια καθαρίζουμε τα σκεύη και τους πάγκους όλους για να είμαστε σίγουρες ότι θα είναι όλα καθαρά. Και μετά ξεκινάμε τις παρασκευές μας. Τα αγόρια ποτέ δεν θα το κάνουν από μόνα τους εκτός και αν τους πει η δασκάλα.*

Θάλεια, Στ΄ τάξη

*Το καθάρισμα της αίθουσας είναι σίγουρα δουλειά όλων των μαθητών αγοριών και κοριτσιών. Τα κορίτσια μένουν και μετά που θα χτυπήσει το κουδούνι ώστε να καθαρίσουν και να συγυρίσουν καλύτερα. Από μόνες τους. Αφού είναι καθαρά. Δεν χρειάζεται να το κάνουν κάθε φορά.*

Σωκράτης, Στ΄ τάξη

***Επιδόσεις:***

Ενδιαφέρον παρουσιάζει το γεγονός ότι τα κορίτσια θεωρούν ότι τα καταφέρνουν καλύτερα από τα αγόρια στο μάθημα του Σχεδιασμού και Τεχνολογίας. Αυτό οφείλεται σύμφωνα με τις ίδιες στο ότι τα κορίτσια είναι πιο προσεκτικά στο μάθημα και αφομοιώνουν πιο εύκολα αυτά που διδάσκονται. Από την άλλη τα αγόρια θεωρούν ότι είναι καλύτερα καθώς υπερέχουν σωματικά των κοριτσιών.

*Εμείς τα κορίτσια είμαστε καλύτερες στο μάθημα Σχεδιασμός και Τεχνολογίας καθώς είμαστε πιο συγκεντρωμένες και προσεκτικές. Τα αγόρια κάνουν αταξίες και δεν προσέχουν πάντα.*

Ελπίδα, Ε΄ τάξη

*Τα αγόρια είναι πιο δυνατά. Μπορούμε να μεταφέρουμε βαριά πράγματα και να κόψουμε εύκολα ξύλα ή να βάλουμε τη μέγγενη. Τα κορίτσια εννοείται πως δεν έχουν τη δύναμη να τα κάνουν αυτά.*

Γιώργος, Στ΄ τάξη

Επίσης τα κορίτσια θεωρούν ότι είναι καλύτερες στο μάθημα της Οικιακής Οικονομίας. Άποψη την οποία υποστηρίζουν και τα αγόρια. Θεωρούν ότι πρόκειται για έμφυτο χαρακτηριστικό αλλά και για μια περιοχή γνώσης που έχει να κάνει με τον τρόπο που μεγαλώνουν τα δύο φύλα στο σπίτι.

*Εμείς μαγειρεύουμε καλύτερα. Ξέρουμε πιο πολλά πράγματα….Αφού είμαστε γυναίκες.*

Γεωργία, Ε΄ τάξη

*Τα κορίτσια είναι λίγο καλύτερα στο μαγείρεμα. Ξέρουν από το σπίτι. Βλέπουν τις μαμάδες μας και μαθαίνουν από μικρές.*

Στυλιανός, Στ΄ τάξη

Κοινωνικές πεποιθήσεις και ιδεολογίες καθορίζουν άμεσα τις στάσεις των ατόμων, με αποτέλεσμα να φτάνουν στο σημείο να θεωρούν ότι κάποια γνωστικά αντικείμενα στο σχολικό χώρο είναι καταλληλότερα για τη διδασκαλία μόνο των αγοριών ή μόνο των κοριτσιών (Van Hiel, Duriez & Kossowska, 2006). Το γεγονός αυτό διαμορφώνει ακολούθως -σύμφωνα με τους Grima και Smith (1993) τις προθέσεις και τις στάσεις τους απέναντι στα συγκεκριμένα μαθήματα.

***Μελλοντική χρησιμότητα:***

Υπάρχει ένας ξεκάθαρος έμφυλος διαχωρισμός ως προς την μελλοντική χρησιμότητα των δύο μαθημάτων. Και τα δύο φύλα φαίνεται να θεωρούν το μάθημα του Σχεδιασμού ως χρήσιμο για την επαγγελματική σταδιοδρομία κυρίως των αγοριών και το μάθημα της Οικιακής Οικονομίας ως απαραίτητο για τα κορίτσια που μελλοντικά θα αναλάβουν το νοικοκυριό του σπιτιού τους. Για τα αγόρια θεωρείται χρήσιμο μόνο αν το ακολουθήσουν ως επάγγελμα.

*Όταν μεγαλώσουμε και κάνουμε οικογένεια θα πρέπει να μαγειρεύουμε στα παιδιά μας. Θα μας χρησιμεύσει το μάθημα της Οικιακής Οικονομίας γιατί όλη η ευθύνη θα είναι πάνω μας. Αν δεν ξέρουμε να μαγειρεύουμε τι θα τρώνε τα παιδιά μας;*

Έλενα, Στ΄ τάξη

*Αν θα σπουδάσω μάγειρας ή ζαχαροπλάστης, ναι θα μου χρειαστούν όσα μαθαίνω σε αυτό το μάθημα.*

Χρίστος, Ε΄ τάξη

*Θα μου χρησιμεύσει στις σπουδές μου το μάθημα Σχεδιασμός και Τεχνολογία. Μπορεί να γίνω αρχιτέκτονας, μηχανικός ή ηλεκτρολόγος. Είναι χρήσιμο για τα αγόρια που θέλουν να βρουν ένα σχετικό επάγγελμα στο μέλλον.*

Νεόφυτος, Ε΄ τάξη

*Για ένα κορίτσι…ναι. Ίσως αν θέλει να σπουδάσει ρομποτική… ίσως.(Αναφέρεται στο μάθημα Σχεδιασμός και Τεχνολογία)*

Μαριλένα, Στ΄ τάξη

Ισχύει κατά κάποιον τρόπο αυτό που προκύπτει μέσα από παλαιότερες έρευνες που θέλουν τα κορίτσια να παρουσιάζουν μια ουδέτερη ή αρνητική στάση απέναντι στη μελλοντική χρησιμότητα του μαθήματος του Σχεδιασμού και Τεχνολογίας (Johnson & Murhpy, 1986. SEAC, 1991), λόγω κυρίως αντιλήψεων που προωθούν το κοινωνικό μήνυμα ότι η τεχνολογία, ο πρακτικός σχεδιασμός και οι κατασκευές είναι μια γνωστική περιοχή για άνδρες (Harding, 1997). Για το μάθημα της Οικιακής Οικονομίας έρευνες δείχνουν πως αν και τα αγόρια συμμετέχουν ευχάριστα στο συγκεκριμένο μάθημα το θεωρούν αχρείαστο μελλοντικά (Geen, 1989). Αυτό πιθανόν να οφείλεται στην ανδροκεντρική κουλτούρα που σύμφωνα με τους Davidson και Brurke (1994) υπάρχει εδώ και πολλά χρόνια και ενισχύει την αντίληψη του ρόλου της γυναίκας ως νοικοκυράς.

***Φύλο εκπαιδευτικού:***

Σημαντικό είναι ότι και τα δύο φύλα θεωρούν ότι καταλληλότερος για τη διδασκαλία του Σχεδιασμού είναι άντρας εκπαιδευτικός και για τη διδασκαλία του μαθήματος Οικιακής Οικονομίας γυναίκα. Χαρακτηριστικά αναφέρεται από όλους τους συμμετέχοντες/ουσες, πως οι άνδρες θεωρούνται ικανότεροι σε ζητήματα σωματικής δύναμης και τεχνολογίας, σε αντίθεση με τις γυναίκες που θεωρούνται αναγκαίες για το μαγείρεμα.

*Το μάθημα του Σχεδιασμού πρέπει να διδάσκεται από άντρα δάσκαλο. Ένας άντρας ξέρει να κόψει τα ξύλα, να καρφώσει κάτι, να ενώσει καλώδια….Είναι πιο δυνατός από τις γυναίκες.*

Σταύρος, Στ΄ τάξη

*Σπούδασαν τα ίδια πράγματα και οι άντρες και οι γυναίκες δάσκαλοι. Όμως οι γυναίκες μπορεί να δυσκολευτούν σε κάποια σημεία. Σε κάποια πρακτικά σημεία. Ας πούμε όταν πρέπει να μεταφέρουν κάτι βαρύ για μια κατασκευή.*

Μύρια, Ε΄ τάξη

*Στην οικιακή οικονομία πρέπει να έχουμε δασκάλα γιατί ξέρει να μαγειρεύει. Ο άντρας δεν ξέρει. Πού έμαθε; Και αν ξέρει λίγο δεν θα είναι όπως μια γυναίκα.*

Μαρίνα, Στ΄ τάξη

*Μια γυναίκα δασκάλα έχει εμπειρία. Σίγουρα μπορεί να μας δείξει πολλές συνταγές και πολλούς τρόπους να μάθουμε να κάνουμε γλυκά και φαγητά. Ο άντρας δεν ξέρει. Εκτός και αν σπούδασε και μάγειρας.*

Χαράλαμπος, Ε΄ τάξη

***Ερευνητικό Ερώτημα 2ο:*** *Οι απόψεις των μαθητών/τριών για τα δύο μαθήματα σχετίζονται με τις στάσεις τους για την ισότητα των ρόλων των φύλων;*

Στη συνείδησή των παιδιών κυρίαρχη θέση έχουν οι αναπαραστάσεις για τους παραδοσιακούς ρόλους της μητέρας και του πατέρα. Ο κύριος ρόλος της γυναίκας – μητέρας ταυτίζεται στο μυαλό των παιδιών με την ετοιμασία του φαγητού και τη φροντίδα του νοικοκυριού και ο ρόλος του άνδρα – πατέρα με εργασίες δύσκολες που απαιτούν σωματική δύναμη κυρίως.

*Η μητέρα ετοιμάζει το φαγητό και καθαρίζει το σπίτι. Κάνει τις δουλειές του σπιτιού. Πλένει τα πιάτα, τα ρούχα, σιδερώνει και …Κάνει αυτά που ένας άντρας δεν ξέρει. Οι γυναίκες ξέρουν καλύτερα.*

Στέλλα, Ε΄ τάξη

*Οι άντρες κόβουν τα ξύλα και ανάβουν το τζάκι. Κόβουν και το γρασίδι. Παίρνουν και τα σκουπίδια έξω. Οι γυναίκες κάνουν τις δουλειές του σπιτιού.*

Βασιλική, Ε΄ τάξη

*Αν καεί μια λάμπα θα την αλλάξει ένας άντρας. Ο άντρας φτιάχνει ό,τι χαλά μέσα στο σπίτι και κάνει τις εξωτερικές δουλειές.*

Ιάσωνας, Ε΄ τάξη

*Η γυναίκα κάνει τις εύκολες δουλειές. Το καθάρισμα και το μαγείρεμα. Δεν είναι τόσο δυνατή όσο ο άντρας για να κάνει πιο δύσκολα πράγματα.*

Μαρίνα, Στ΄ τάξη

Ωστόσο τα περισσότερα παιδιά που συμμετείχαν στην έρευνα – ανεξαιρέτως φύλου- συμφώνησαν ότι η γυναίκα-μητέρα σήμερα είναι καλό να εργάζεται.

*Φυσικά και πρέπει να δουλεύει μια μητέρα. Έτσι θα έρχονται περισσότερα λεφτά στην οικογένεια.*

Στυλιανή, Στ΄ τάξη

*Μπορούν και οι δύο να εργάζονται. Και ο πατέρας και η μητέρα. Δεν έχει σχέση το φύλο. Υπάρχουν δουλειές στις οποίες οι γυναίκες είναι καλύτερες από τους άντρες... Ας πούμε γραμματέας. Πρέπει να είναι ελεύθερη η μητέρα να αποφασίσει τι θέλει να κάνει.*

Γεωργία, Ε΄τάξη

*Δεν έχει διαφορά. Για παράδειγμα αν σπούδασαν το ίδιο πράγμα …Δηλαδή αν έχουν τις ίδιες γνώσεις….Μπορεί να μάθει εύκολα και η γυναίκα και να γίνει καλύτερη από ένα άντρα στη δουλειά.*

Παναγιώτης, Στ΄ τάξη

Οι θετικές αντιλήψεις των παιδιών απέναντι στο συγκεκριμένο ζήτημα ίσως συνδέονται με τα σημερινά επίπεδα απασχόλησης τόσο των ανδρών όσο και των γυναικών και γενικότερα με τις σύγχρονες οικογενειακές σχέσεις (Μουρίκη, 2006) -να σημειωθεί ότι οι μητέρες των περισσότερων συμμετεχόντων/ουσων στην έρευνα είναι εργαζόμενες. Οι γυναίκες αποκτούν ολοένα και μεγαλύτερη μόρφωση και διεκδικούν ισότιμα με τους άντρες μια θέση απασχόλησης στην αγορά εργασίας. Ωστόσο, στερεότυπα που προσδιορίζουν τους ρόλους ανδρών και γυναικών, οδηγούν σε έναν έμφυλο διαχωρισμό για το πώς οι άνδρες και οι γυναίκες ορίζονται σε ένα ήδη υπάρχον κοινωνικό πλαίσιο, σε ποιους κανονιστικούς ρόλους ή σε ποια καθήκοντα και υποχρεώσεις πρέπει να ανταποκριθούν. Και όλα αυτά στη βάση δραστηριοτήτων που αναλαμβάνουν και σχετίζονται με την κατανομή των ρόλων στην εργασία και στην οικογένεια, με τις ανάγκες των δύο φύλων ή με την πρόσβαση που έχουν στις διάφορες υπηρεσίες (Aλιπράντη, 2005).

Εντύπωση προκαλεί το γεγονός ότι όσα παιδιά από τη Συρία συμμετείχαν στην έρευνα ήταν κάθετα ως προς το ότι η μητέρα δεν πρέπει σε καμία περίπτωση να εργάζεται. Μερικές απόψεις φαίνονται πιο κάτω:

*Όχι, η γυναίκα πρέπει να μένει στο σπίτι να μεγαλώνει τα παιδιά της και να φροντίζει το σπίτι και να κάνει τις δουλειές.*

*Η γυναίκα δεν πρέπει να πηγαίνει αλλού. Μόνο στο σπίτι με τα μωρά.*

Όσο πιο παραδοσιακή είναι μια κοινωνία, τόσο ανέφικτη είναι η κατανομή των νέων ρόλων για τους άνδρες και τις γυναίκες που είναι γονείς, καθώς οι διαφοροποιήσεις στους ρόλους αυτούς αναπαράγουν στην ουσία τα έμφυλα στερεότυπα της κοινωνίας τους (Μερτίκα και συν., 2005).

Είναι εμφανές ωστόσο ότι οι αλλαγές στη σύγχρονη κυπριακή κοινωνία δημιουργούν διαφορετικά μοντέλα στις οικογένειες και στις αντιλήψεις των μελών τους, όπου η ανδρική – πατρική εξουσία παραμερίζεται και προκύπτει μια νέα οικογενειακή δομή μέσα στην οποία ο καθένας συνεισφέρει όπως μπορεί. Η συμμετοχή δηλαδή των γυναικών στην αγορά εργασίας φαίνεται να οδηγεί σε ένα νέο ρόλο των ανδρών-πατέρων και κατά συνέπεια και των παιδιών που παρακολουθούν και βιώνουν όλες αυτές τις αλλαγές στην σύγχρονη οικογένεια (Κορωναίου, 2007).

Εμφανές είναι αυτό ιδιαίτερα στις περιπτώσεις των παιδιών που προέρχονταν από πολύτεκνες οικογένειες.

*Στο σπίτι όλοι πρέπει να βοηθούν. Και τα παιδιά και οι μεγάλοι. Ο καθένας μπορεί να έχει το δικό του ρόλο στην οικογένεια. Άλλος να σηκώσει το τραπέζι, άλλος να πλύνει τα πιάτα και άλλος να βοηθήσει στις δουλειές της αυλής. Εμείς μπορούμε να διαβάζουμε μόνοι μας. Δεν είναι ανάγκη να ζητούμε συνέχεια βοήθεια από τους γονείς μας. Αν δεν καταλαβαίνουμε κάτι μπορούν να μας το εξηγήσουν τα μεγαλύτερα αδέλφια μας.*

Μιχάλης, Στ΄ τάξη

*Αφού και οι δύο γονείς δουλεύουν μπορούμε όλοι να βοηθούμε. Εγώ αναλαμβάνω το σκούπισμα και το ξεσκόνισμα συνήθως. Η μαμά δεν τα προλαβαίνει όλα μόνη της. Μας βοηθά και λίγο η γιαγιά γιατί οι γονείς μου αργούν να σχολάσουν. Κάποιες μέρες είμαστε μόνοι μας με τα μεγαλύτερα αδέλφια μου και τα καταφέρνουμε.*

Δέσποινα, Ε΄ τάξη

Οι αλλαγές που προαναφέρθηκαν και αφορούν στην κλασική πυρηνική οικογένεια σηματοδοτούν αλλαγές σε αυτό που παραδοσιακά προσδιοριζόταν ως «πατρική ευθύνη». Αυτή η ευθύνη αρχίζει να ξεπερνά την οικονομική υποχρέωση του άνδρα – κουβαλητή που έπρεπε να ικανοποιήσει τις βιοποριστικές ανάγκες της γυναίκας και των παιδιών του. Η πατρική ιδιότητα δηλαδή γίνεται αντιληπτή υπό το πλαίσιο ενός νέου ρόλου και μιας ισότιμης σχέσης των δύο φύλων, κατά την οποία τα καθήκοντα «εντός» και «εκτός» σπιτιού, όπως και η ικανοποίηση αισθάνονται μέσα από τους ρόλους τους μοιράζονται εξίσου (Αρβανίτης και συν., 2007).

Στη συνείδησή των παιδιών ο ρόλος του πατέρα αποκτά μια επάρκεια και γίνεται πιο ολοκληρωμένος, απαιτώντας ταυτόχρονα τη συναισθηματική στήριξη και κάλυψη των αναγκών τους (Κορωναίου, 2007).

*Τη φροντίδα των παιδιών πρέπει να την αναλαμβάνουν και οι δύο γονείς. Κάποτε μας βοηθά στα μαθήματα ο μπαμπάς και κάποτε η μαμά. Όταν έχουμε κάποιο πρόβλημα είναι καλό να μιλάμε και με τους δύο γονείς. Μας συμβουλεύουν και οι δύο.*

Ευτυχία, Ε΄ τάξη

*Όταν ένα παιδί αρρωστήσει και οι δύο γονείς μπορούν να το πάρουν στον γιατρό. Και οι δύο γονείς μπορούν να το φροντίσουν ή να του δώσουν φάρμακα. Σε όλα τα παιδιά αρέσει να παίζουν με τον πατέρα τους. Οι μπαμπάδες κάνουν τα πιο διασκεδαστικά παιχνίδια…όταν έχουν χρόνο.*

Ιάκωβος, Ε΄ τάξη

*Στο σουπερμάρκετ πάμε με τον μπαμπά. Κάποτε είναι και η μαμά. Αν δεν είναι έχουμε τη λίστα της. Η μαμά ξέρει τι ανάγκες έχει το σπίτι και η οικογένεια. Είναι όμως ωραία να ψωνίζουμε όλη η οικογένεια.*

Σταύρος, Στ΄ τάξη

Όπως λοιπόν προκύπτει, μια νέα κουλτούρα που έρχεται να ενδυναμώσει το ρόλο των δύο φύλων στην οικογένεια στη βάση ενός νέου προτύπου ισότιμης συμμετοχής και οικογενειακής ζωής κάνει την εμφάνισή της (Κορωναίου, 2007). Η απόκτηση από μικρή ηλικία τόσο από τα αγόρια όσο και από τα κορίτσια, δεξιοτήτων και συμπεριφορών που ενσωματώνουν τις έννοιες της ισότητας και της αμοιβαιότητας με την οικογένεια μπορούν να βελτιώσουν τις κοινωνικές σχέσεις τόσο στην οικογένεια όσο και στο σχολείο (Παπαγιαννοπούλου, 2008).

Καθώς οι παραδοσιακοί ρόλοι άρχισαν να αντιμετωπίζονται στο σπίτι, οι μαθητές/τριες επιστρέφουν στο σχολείο με κάπως διαφορετικές εμπειρίες. Στο πλαίσιο αυτό το κοινωνικό μήνυμα ότι υπάρχουν γνωστικά αντικείμενα κατάλληλα για το ένα από τα δύο φύλα, ίσως σταδιακά πάψει να δημιουργεί στα παιδιά στερεοτυπικές αντιλήψεις επηρεάζοντας θετικότερα τις αντιλήψεις των μαθητών/τριών απέναντι στα δύο μαθήματα και ιδιαίτερα ως προς τη μελλοντική χρησιμότητά τους (Brotman & Moore, 2008).

Οι απαντήσεις των παιδιών που συμμετείχαν στην έρευνα φανερώνουν ότι σημαντικές αλλαγές έχουν επέλθει. Ωστόσο αυτή η εξέλιξη από μόνη της δεν αναιρεί την διατήρηση αρκετών παραδοσιακών προτύπων σε άλλες εκφάνσεις της καθημερινής ζωής. Η αναγκαιότητα σημαντικών και σε βάθος αλλαγών των βαθιά ριζωμένων στερεοτύπων στις νοοτροπίες και τις συμπεριφορές μας, απαιτεί ειδικές παρεμβάσεις και μέτρα ευαισθητοποίησης στους τομείς της εκπαίδευσης και της κοινωνίας γενικά (Παπαγιαννοπούλου & Παπαρούνη, 2005).

## B.6. Διάχυση Αποτελεσμάτων

Η συμμετοχή στην έρευνα αυτή δημιούργησε ευκαιρίες συζήτησης για θέματα ηθικής, υπευθυνότητας και συμμετοχικότητας στην έρευνα. Ως ενεργοί πολίτες, ευαισθητοποιηθήκαμε ως προς το ζήτημα της ισότητας των φύλων, τοποθετηθήκαμε κριτικά έναντι στο υπό διερεύνηση ζήτημα και αναλάβαμε τόσο προσωπικές όσο και συλλογικές δράσεις σε σχέση μ’ αυτό.

Τα αποτελέσματα της έρευνάς μας θα παρουσιαστούν σε όλα τα παιδιά του σχολείου και στο διδακτικό προσωπικό. Επιπλέον θα ετοιμαστεί σχετικό τρίπτυχο στο οποίο θα παρουσιάζονται τα αποτελέσματα της έρευνάς μας και το οποίο θα δοθεί στις οικογένειες των παιδιών του σχολείου μας. Ακόμη, σε σελίδα κοινωνικής δικτύωσης θα γίνει προσπάθεια για περαιτέρω προβολή και διάχυση των αποτελεσμάτων. Επίσης, θα ζητήσουμε από έντυπα μέσα (Παιδική Χαρά, Εφημερίδες τοπικής εμβέλειας), όπως δημοσιεύσουν τα αποτελέσματα της έρευνάς μας.

Κατά τη διαδικασία αυτή θα φανεί η σύνδεση αυτών που προέκυψαν, με την καθημερινότητά μας και ότι μπορούμε μέσα από τη δράση μας να συμβάλουμε στη διαμόρφωση κριτικής στάσης των συμπολιτών μας απέναντι σε θέματα ισότητας των δύο φύλων. Η ανάληψη δράσεων έχει στόχο την ενημέρωση και τον προβληματισμό. Βέβαια το ζητούμενο δεν είναι να δημιουργηθεί στο σχολείο μια θεματική ενότητα με τίτλο «Ισότητα των Φύλων», αλλά το πώς να γίνει κατανοητή μια εκπαίδευση στην ιδιότητα της ισότητας για όλους/όλες τους/τις πολίτες μέσω της διαθεματικής προσέγγισης των μαθημάτων που ήδη υπάρχουν στα σχολεία. Για το λόγο αυτό θα πρέπει να δοθεί ιδιαίτερη έμφαση και στον τρόπο με τον οποίο θα εμπλακούν στην διαδικασία προώθησης της ισότητας και οι εκπαιδευτικοί, οι οποίοι θα πρέπει να επιμορφωθούν κατάλληλα.

Παράλληλα, η ενσωμάτωση της διάστασης του φύλου στην εκπαίδευση μπορεί και πρέπει να γενικευτεί και μέσω της προώθησης της ισότητας των φύλων μέσω της οικογένειας. Βλέποντας τις ευθύνες στην οικογένεια να μοιράζονται στα ίσα ανάμεσα στους δύο γονείς, τα παιδιά μαθαίνουν από τους ίδιους τους γονείς τους να έχουν δίκαιη και ισότιμη πρόσβαση με τα άτομα του αντίθετου φύλου στην ευημερία και την ατομική και επαγγελματική ανάπτυξη, γεγονός που βελτιώνει τις στάσεις τους στο σχολείο.

## B.7. Περιορισμοί Έρευνας

Κατά την διεξαγωγή της έρευνάς μας υπήρξαν αρκετοί περιορισμοί:

* Τα αποτελέσματα της έρευνάς μας δεν μπορούν να γενικευτούν, καθώς το δείγμα μας ήταν πολύ μικρό.
* Το πρωτόκολλο συνέντευξης ετοιμάστηκε από εμάς τα παιδιά, γι΄ αυτό και δε χρησιμοποιήθηκε σε προηγούμενη έρευνα.
* Οι συνεντεύξεις μπορούσαν να αφορούν περισσότερα άτομα και να καλύπτουν περισσότερες ηλικιακές ομάδες (παιδιά του Γυμνασίου). Θεωρούμε πως πρόσθετες περιπτώσεις θα παρείχαν καινούρια στοιχεία στην έρευνα.
* Η έλλειψη εμπειρίας, δεξιοτήτων και γνώσεων οδηγούσαν σε χρονοβόρες διαδικασίες.
* Η πίεση του χρόνου και του χρονοδιαγράμματος της έρευνας οδηγούσαν συχνά σε επιφανειακές προσεγγίσεις.
* Οι περιορισμένες γνώσεις μας σε θέματα μεθοδολογίας και έρευνας περιόρισαν τις δυνατότητες της ποιοτικής ανάλυσης των δεδομένων μας. Η ανάλυση των δεδομένων μας έγινε μόνο περιγραφικά και έχει το στοιχείο της υποκειμενικότητας. Όπως μας εξήγησαν οι δάσκαλοί μας θα μπορούσε να γίνει και ποσοτική ανάλυση, για να δούμε αν τα αποτελέσματα διαφοροποιούνται από το φύλο, την ηλικία, τον αριθμό των παιδιών στην οικογένεια, το επάγγελμα των γονιών και τον τόπο διαμονής των συμμετεχόντων. Γι’ αυτό άλλωστε καταγράψαμε και τα ατομικά στοιχεία των συμμετεχόντων. Αλλά δεν πειράζει, ας αφήσουμε και κάτι για την επόμενη έρευνά μας.

## B.8. Εισηγήσεις για Μελλοντική Έρευνα

Παρόλες τις επιφυλάξεις που μπορεί να έχει κανείς για τα αποτελέσματα της συγκεκριμένης έρευνας, ένα είναι το σίγουρο. Οι βαθιά ριζωμένες προκαταλήψεις που θέλουν τους άντρες να υπερτερούν σε όλους τους τομείς έναντι των γυναικών, στην κυπριακή κοινωνία του σήμερα, γίνεται προσπάθεια να ξεπεραστούν. Ωστόσο η προσπάθεια αυτή θα πρέπει να ενισχυθεί ακόμη περισσότερο τόσο μέσα από την εκπαίδευση όσο και από την ίδια την οικογένεια.

Τα ευρήματα αυτής της μελέτης καταδεικνύουν ότι χρειάζεται να γίνουν έρευνες για τη διακρίβωση της σημασίας του μορφωτικού επιπέδου της οικογένειας και του εργασιακού επιπέδου – κυρίως της μητέρας. Περαιτέρω μελέτη με βάση τα δεδομένα μεγαλύτερου δείγματος τόσο σε επίπεδο πρωτοβάθμιας όσο και σε επίπεδο δευτεροβάθμιας εκπαίδευσης θα ήταν υποβοηθητικό γενίκευσης των παρουσιαζόμενων αποτελεσμάτων.

Επιπρόσθετα, πρέπει να διερευνηθούν και οι επιδράσεις που έχουν οι διδάσκοντες και το μαθησιακό περιβάλλον στις στάσεις των μαθητών/τριών στα δύο μαθήματα. Η ποιότητα του/της εκπαιδευτικού επηρεάζει την ποιότητα της διδασκαλίας, η οποία με τη σειρά της επηρεάζει τα μαθησιακά αποτελέσματα και τις στάσεις των παιδιών προς το μάθημα. Θα πρέπει λοιπόν να διερευνηθούν οι στάσεις των ίδιων των εκπαιδευτικών για τους ρόλους των δύο φύλων σε συνάρτηση με τις στάσεις των μαθητών/τριών τους για την ισότητα, καθώς και των στάσεών τους προς τα δύο μαθήματα.

Έμφαση μπορεί να δοθεί και στις στάσεις των παιδιών που φοιτούν σε αγροτικά ή αστικά σχολεία. Οι ανάγκες και η σύνθεση μιας αγροτικής οικογένειας μπορούν να είναι πολύ διαφορετικές από αυτές μιας αστικής οικογένειας και για το λόγο αυτό θα πρέπει να διερευνηθεί κατά πόσο το οικογενειακό περιβάλλον του παιδιού μπορεί να ερμηνεύσει τις στάσεις στα δύο μαθήματα και γενικότερα στην ισότητα των ρόλων των φύλων.

Τέλος καθώς είναι γεγονός ότι η έρευνά μας ήταν μια απλή, πρώτη, με πολλές δυσκολίες και αδυναμίες προσπάθεια μικρών παιδιών, να γνωρίσουν τις τόσο σύνθετες και πολύπλοκες διαδικασίες μιας έρευνας, θεωρούμε πως το συγκεκριμένο θέμα είναι καλό να διερευνηθεί και από έμπειρους επιστήμονες ποιοτικά αλλά και ποσοτικά.

## B.9. Συνεργασία της Ερευνητικής Ομάδας (Μαθητές/Μαθήτριες / Εκπαιδευτικοί)

Με την εργασία αυτή, μας δόθηκε για πρώτη φορά η ευκαιρία να συμμετέχουμε σε μία έρευνα. Παρόλο που στην αρχή η διαδικασία μάς φάνηκε δύσκολη, αποφασίσαμε σαν ομάδα να εργαστούμε όσο σκληρά μπορούσαμε. Οργανώσαμε το πώς και πόσο συχνά θα συναντιόμασταν. Αποφασίσαμε να αφιερώσουμε χρόνο από τα διαλείμματά μας στο σχολείο και από τα απογεύματά μας, όπου αυτό θα ήταν αναγκαίο. Η πορεία μας φαίνεται μέσα από ημερολόγιο εργασιών που ετοιμάσαμε (Β.14.Παραρτήματα).

Αφορμή για τη διεξαγωγή αυτής της έρευνας αποτέλεσε η ενασχόλησή μας με το θέμα της ισότητας των δύο φύλων και της ενδυνάμωσης όλων των γυναικών και των κοριτσιών ως ένας από τους 17 αναπτυξιακούς στόχους αειφορίας της χιλιετίας και ως ένας βασικός στόχος του ενιαίου σχεδίου ανάπτυξης του σχολείου μας κατά τη φετινή σχολική χρονιά. Στο μάθημα της Αγωγής Ζωής μάθαμε πως η ισότητα των φύλων δεν είναι μόνο ένα θεμελιώδες ανθρώπινο δικαίωμα, αλλά μια απαραίτητη βάση για έναν ειρηνικό, ευημερεύων και βιώσιμο κόσμο. Η ενασχόλησή μας με την υποενότητα Οικογενειακός προγραμματισμός στα πλαίσια της ενότητας Δημιουργία και βελτίωση κοινωνικού εαυτού μας έδωσε την ευκαιρία να ασχοληθούμε με θέματα αποδόμησης στερεοτυπικών ρόλων των φύλων. Η παροχή σε γυναίκες και κορίτσια ισότιμης πρόσβασης στην εκπαίδευση, την υγειονομική περίθαλψη, την αξιοπρεπή εργασία, και την εκπροσώπηση στις πολιτικές και οικονομικές διαδικασίες λήψης αποφάσεων θα τροφοδοτήσει βιώσιμες οικονομίες και θα ωφελήσει τις κοινωνίες και την ανθρωπότητα γενικότερα. Ωστόσο στερεότυπα και προκαταλήψεις παρεμποδίζουν την προσπάθεια αυτή. Θα ήταν ενδιαφέρον σκεφτήκαμε να διερευνήσουμε κατά πόσον υπάρχουν στερεότυπα και στις αντιλήψεις των νέων παιδιών μέσα από την παρακολούθηση και διδασκαλία των δύο μαθημάτων που προαναφέρονται και τα οποία στη βιβλιογραφία εμφανίζονται να είναι επιφορτισμένα με προκαταλήψεις. Πρόθυμοι να μας βοηθήσουν ήταν η δασκάλα μας, κ. Ιφιγένεια και ο δάσκαλος της Ε΄ τάξης κ. Γιάννης.

Εμείς, γεμάτοι ενθουσιασμό, σερφάραμε λίγο στο διαδίκτυο και εντοπίσαμε διάφορες πηγές που δημοσιεύονταν με θέμα τις ανισότητες των δύο φύλων. Ο κύριος Γιάννης μας βοήθησε να διευκρινίσουμε τον σκοπό και τους επιμέρους στόχους της έρευνάς μας. Για να το καταφέρουμε αυτό, μιλήσαμε γενικά για το θέμα της ισότητας των φύλων και με τη δασκάλα μας. Διερωτηθήκαμε κατά πόσον η υποχρεωτική παρακολούθηση των δύο προαναφερόμενων μαθημάτων και από τα δύο φύλα αποτελεί ένα βήμα στην προσπάθεια άρσης των διακρίσεων φύλου στην εκπαίδευση ή κατά πόσον διαιωνίζει στερεότυπα. Η δασκάλα μας τότε μας είπε ότι ήμασταν έτοιμοι και έτοιμες για τη μελέτη του θέματος μας μέσα από γραπτές πηγές. Αυτό, μάθαμε ότι, στο χώρο της έρευνας ονομάζεται βιβλιογραφική επισκόπηση.

Στρωθήκαμε λοιπόν στην δουλειά! Συναντηθήκαμε με την κ. Ιφιγένεια αρκετές φορές για τη βιβλιογραφική μας επισκόπηση. Ο σκοπός της έρευνάς μας και τα ερευνητικά μας ερωτήματα ήταν η αφετηρία μας. Αυτά μας έδωσαν και τα κομμάτια για τα οποία αναλάβαμε, στην πρώτη συνάντηση, να μελετήσουμε διάφορες γραπτές πηγές ανά δύο. Μια ομάδα ανέλαβε να βρει πληροφορίες για την ιστορική εξέλιξη των μαθημάτων «Σχεδιασμός και Τεχνολογία» και «Οικιακή Οικονομία», άλλη ομάδα αναζήτησε έρευνες σχετικές τις αντιλήψεις των μαθητών/τριών για τα δύο αυτά μαθήματα και τη σχέση τους με το φύλο και άλλη εστίασε σε γενικότερα ισχυρά στερεότυπα φύλου που δημιουργήθηκαν μέσα από την εξέλιξη της κυπριακής κοινωνίας και εκπαίδευσης.

Σημαντικό ήταν το ότι μάθαμε να ξεχωρίζουμε τα επιστημονικά άρθρα από τις άλλες πηγές και το ότι μάθαμε να χρησιμοποιούμε παραπομπές καθώς δεν γίνεται να χρησιμοποιούμε σαν δικά μας αυτά που κάποιος άλλος σκέφτηκε και έγραψε προηγουμένως. Μάθαμε δηλαδή πως αποφεύγεται η λογοκλοπή. Στις συναντήσεις με την κ. Ιφιγένεια που ακολούθησαν, συζητήσαμε τι βρήκαμε και συνδέσαμε τα κομμάτια μας μεταξύ τους, αρχίζοντας τη συγγραφή του θεωρητικού μέρους.

Με μια παρουσίαση ο κ. Γιάννης μας εξήγησε τι είναι έρευνα και ποια είναι τα στάδια της. Ακούγαμε όλοι προσεκτικά και παίρναμε σημειώσεις. Μας είπε ότι ένας ερευνητής προσδιορίζει το θέμα του, το κάνει όσο πιο συγκεκριμένο και μετρήσιμο γίνεται και διατυπώνει ερευνητικά ερωτήματα.

Προχωρώντας με την έρευνά μας, έπρεπε να καταλήξουμε στη μεθοδολογία. Η συνεργασία με τον ερευνητή μας συνεχίστηκε σε καθημερινή βάση. Στην πορεία εισηγηθήκαμε και οριστικοποιήσαμε την ημιδομημένη συνέντευξη ως ερευνητικό εργαλείο. Ο κ. Γιάννης μας είπε ότι, σε μία έρευνα οι ερευνητές πρέπει να βεβαιώνονται ότι τα προσωπικά στοιχεία των συμμετεχόντων πρέπει να προστατεύονται. Συζητήσαμε και καταλήξαμε ότι, αυτό θα το καταφέρναμε αν η συμμετοχή ήταν εθελοντική και ανώνυμη- θα χρησιμοποιούσαμε ψευδώνυμα στα σχόλια των συμμετεχόντων.

Η ετοιμασία της συνέντευξης ήταν το στάδιο όπου αρχίσαμε να έχουμε δυσκολίες αλλά και ενδιαφέρουσες εμπειρίες. Συμφωνήσαμε να καταγράψουμε 6 ερωτήσεις ο καθένας / η καθεμία, 3 για κάθε ερευνητικό ερώτημα που είχαμε θέσει. Έπειτα, σε συνάντηση στο σχολείο, βάλαμε τις ερωτήσεις μας σε σειρά. Τις δείξαμε στον κ. Γιάννη για να πάρουμε τη γνώμη του. Αυτός μας βοήθησε να επισημάνουμε κάποια λάθη μας και τα διορθώσαμε. Στη δεύτερη συνάντηση με τον ερευνητή μας, του είπαμε ότι θέλαμε να βελτιώσουμε ακόμη περισσότερο το ερωτηματολόγιο και μας πρότεινε να κάνουμε πιλοτική χορήγηση.

Όταν ήρθε η στιγμή για να κάνουμε τις συνεντεύξεις στα παιδιά της Ε΄ τάξης και στα παιδιά της Στ’ τάξης -των οποίων είχαμε την συγκατάθεση από τους γονείς τους και τους οποίους χωρίσαμε σε ισάριθμες ομάδες με 2 αγόρια και 2 κορίτσια στην κάθε μια, διαπιστώσαμε ότι και πάλι τα ήταν σημαντικό να οργανωθούμε σε 4 μικρότερες ομάδες. Η καθεμία ομάδα ανέλαβε από μια συνέντευξη στην αρχή. Το κάθε άτομο θα έκανε μια απομαγνητοφώνηση στην οποία συμμετείχε ως συνενετευκτής/τρια – καθώς ακολούθησαν άλλες τέσσερις. Την τελευταία απομαγνητοφώνηση τη μοιραστήκαμε.

Οι συνεντεύξεις είχαν ιδιαίτερο ενδιαφέρον. Το αρχικό άγχος περιορίστηκε όσο προχωρούσε η συνέντευξη. Όταν τα άτομα που συμμετείχαν στην συνέντευξη έδιναν κάποια απάντηση που χρειαζόταν να διευκρινιστεί περισσότερο, παραμέναμε χαμογελαστοί και ευγενικοί και ταυτόχρονα, συνεννοούμασταν με ματιές για το ποιος ή ποια θα παρέμβαινε με ερώτημα. Σε πολλές συνεντεύξεις χαλαρώσαμε τόσο πολύ που γίναμε μια παρέα ξεχνώντας ακόμα και το κινητό που ηχογραφούσε.

Τα ηχητικά αρχεία αποστάλθηκαν από τη δασκάλα μας μέσω εφαρμογής του κινητού στο κινητό των γονιών μας. Ήταν για μας μια πρόκληση το να καταγράψουμε τις απαντήσεις πατώντας ξανά και ξανά το κουμπάκι play! Η διαδικασία ήταν χρονοβόρα μεν αλλά ενδιαφέρουσα. Αρχικά απομαγνητοφωνήσαμε 4 συνεντεύξεις -όπως περίπου μας εξήγησε ο κ. Γιάννης- και προχωρήσαμε σε μια πρώτη κωδικοποίηση. Οι δάσκαλοι μας μας είχαν μιλήσει πιο πριν για την κωδικοποίηση ποιοτικών δεδομένων. Στην αρχή, οι πληροφορίες μας φάνηκαν βουνό! Νιώθαμε πως προχωρούσαμε καλά μέχρι στιγμής με την έρευνα – άραγε θα τα καταφέρναμε να αναλύσουμε ορθά τα δεδομένα μας τώρα; Ο κ. Γιάννης μας ενθάρρυνε να εκφράσουμε απορίες και μέσα από συζήτηση, καταφέραμε να πάρουμε καλές σημειώσεις στα τετράδιά μας και να γίνουμε ειδικοί στο θέμα. Ακολούθησαν άλλες τέσσερις συνεντεύξεις.

Μετά τη συλλογή όλων των στοιχείων της έρευνας το ενδιαφέρον στράφηκε στην ποιοτική ανάλυση και των υπόλοιπων δεδομένων, με στόχο την οργάνωση ενός μεγάλου όγκου πληροφοριών απομαγνητοφωνημένων συνεντεύξεων. Βασική κατεύθυνση της μεθοδολογίας αυτής, είναι η "συνεχής συγκριτική μέθοδος" όπως μας είπε ο κύριος Γιάννης. Αυτό σημαίνει ότι γίνονται συνεχώς συγκρίσεις ανάμεσα στα δεδομένα που θα οδηγήσουν σε κάτι γενικό.

Στην πορεία τα άτομα που συμμετείχαν στην έρευνα μειώθηκαν για προσωπικούς λόγους. Μείναμε μόνο εφτά. Χωριστήκαμε και πάλι σε ομάδες. Οι συγκρίσεις πολλές και το μπέρδεμα στην αρχή μεγάλο. Ωστόσο στην πορεία οι επαναλαμβανόμενες απόψεις μας εξέπληξαν όπως και τα μοτίβα που προέκυψαν.

Κατά τη διάρκεια της ανάλυσης των δεδομένων μας, είχαμε συχνές συναντήσεις με τον κ. Γιάννη. Αρχικά, χωριστήκαμε σε τρεις ομάδες. Η πρώτη ομάδα, ο Σίμωνας και η Κυριακή έκαναν τις συγκρίσεις σε απαντήσεις που σχετίζονταν με το ενδιαφέρον των παιδιών για τα δύο μαθήματα και το ποιοι/ποιες τα καταφέρνουν καλύτερα στο καθένα ξεχωριστά. Η Αφροδίτη και Στυλιανή Ξενοφώντος σύγκριναν τις απόψεις για τη μελλοντική χρησιμότητα και το καταλληλότερο άτομο για τη διδασκαλία και ανέλαβαν να εντοπίσουν κοινές αναφορές σε υπευθυνότητες «αγορίστικες» και «κοριτσίστικες» και σε θέματα συνεργασία. Η Στυλιανή Μεσαρίτου, η Χρυσή και η Στυλιανή Χρίστου ανέλαβαν τις κωδικοποιήσεις σε θέματα που αφορούσαν τον ρόλο της μητέρας και του πατέρα στην οικογένεια καθώς και το εάν πρέπει να εργάζεται μια μητέρα ή όχι. Όλες οι ομάδες ετοίμασαν πίνακα των διαφορετικών απαντήσεων που είχαν από τα υποκείμενα της συνέντευξης, με δύο στήλες. Μια για τα αγόρια και μια για τα κορίτσια. Αφού εντοπίζαμε μια επαναλαμβανόμενη άποψη σημειώναμε αν αντιπροσώπευε τα αγόρια ή τα κορίτσια.

Πολύτιμη ήταν η συμβολή της δασκάλας μας στην ερμηνεία των αποτελεσμάτων, αλλά και στο να μας τονίσει ότι πρέπει να γίνει σύνδεση των αποτελεσμάτων μας με την υπάρχουσα βιβλιογραφία. Όταν τελειώσαμε με τη συζήτηση των αποτελεσμάτων και συμπερασμάτων, ετοιμαστήκαμε για την γενική παρουσίασή τους σε όλη την ομάδα. Η δασκάλα μας ρωτούσε συνεχώς τι σήμαινε το καθετί. Αργότερα μας είπε πως μας προετοίμαζε για την παρουσίαση της έρευνας μας, λέγοντας μας ότι μια πετυχημένη παρουσίαση στηρίζεται στο πόσο καλά γνωρίζουμε το θέμα μας και στο πώς φαινόμαστε απέναντι στο κοινό. Συμφωνήσαμε ότι με βάση και την προσωπικότητα του καθενός, θα αναλαμβάναμε από ένα κομμάτι, χωρίς όμως να διασπάσουμε την ενότητα της ομάδας. Θέλαμε τα αποτελέσματα που με τόσο κόπο συγκεντρώσαμε, να τα παρουσιάσουμε όσο το δυνατόν καλύτερα στο κοινό.

Στη συνέχεια, μιλήσαμε για κάποιους περιορισμούς της έρευνάς μας. Συζητήσαμε την πορεία μας και επισημάναμε κάποια ζητήματα που θα μπορούσαν να είχαν γίνει διαφορετικά, αν αυτό ήταν εφικτό. Εισηγηθήκαμε η διάχυση αποτελεσμάτων να γίνει μέσω ενός τρίπτυχου ενημερωτικού εντύπου που θα ετοιμάζαμε, καθώς και με παρουσίαση των αποτελεσμάτων της έρευνάς μας στο σχολείο.

Τελευταίο στάδιο ήταν η συγγραφή της ερευνητικής μας εργασίας. Συνεχίσαμε το συγγραφικό μέρος της εργασίας μας παράλληλα με την ανάλυση δεδομένων.

## Β.10 Βιβλιογραφία

Attar, D. (1990). *Wasting Girls' Time* - *the history and politics of home economics.* London: Virago.

Borgatti, S. (1996). *Introduction to Grounded Theory.* [online], <http://www.analytictech.com/mb870/introtoGT.htm>, (accessed 11 March 2020)

Brotman S. J., &. Moore, M. F., (2008). Girls and Science: A Review of Four Themes in the Science Education Literature. *Journal of Research in Science Teaching, 45,* (9), 971 – 1002.

Bryman, A. (2001) Social Research Methods. Oxford: Oxford University Press

Cohen, L. & Manion, L. (1994). *Μεθοδολογία Εκπαιδευτικής Έρευνας.,* Αθήνα: Μεταίχμιο.

Davidson, J. M., & Burke, J. R. (1994). *Women in Management: Current Research Issues.* Sage Publications.

Egan, T. M. (2002). Grounded Theory Research and Theory Building. *Advances in Developing Human Resources, 4 (3),* 277-295.

Geen, A. G.(1989). Equal Opportunities in the Curriculum: the case of home economics. *Gender and Education*, *1*(2), 139-153.

Gilflores, J., & Alonso, C. G. (1995). Using Focus Groups in Educational Research: Exploring Teachers' Perspectives on Educational Change. *Evaluation Review, 19,* 84-101.

Golafshani, Ν. (2003). Understanding Reliability and Validity in Qualitative Research. *The Qualitative Report, 8 (4),* 597-607

Grima, G., & Smith, A. B. (1993). The Participation of Boys and Girls in Home Economics. *Gender and* *Education,5* (3), 251-268.

Grima, G., & Smith, A. B. (1993). The Participation of Boys and Girls in Home Economics. *Gender and* *Education,5* (3), 251-268.

Harding, J (1997) Gender and design and technology education. *The Journal of Design and Technology Education, 2*(1), 20-26.

Harris, M., & Wilson, V. (2003). *Designs on the Curriculum?A review of the literature on the impact of Design and Technology in schools in England.*

Johnson, S & Murphy, P (1986) *Girls and Physics: Reflections on Assessment of Performance Unit findings.* Assessment of Performance Unit Occasional Paper.London: DES/ APU.

Lederman, L. C. 1990. Assessing educational effectiveness: The focus group interview as a technique for data collection. *Communication Education, 38*, 117-127.

Maccoby, E.E. (1990). Gender and relationships: a developmental account. *American Psychologist, 45*(4), 513-520.

Makiya, H., & Rogers, M. (1992). *Design and Technology in the primary school.* London and New York: Routledge.

[*May, T. (2001). Social Research: Issues, methods and process, 3rd edition. Maidenhead:* Oxford University Press, pp.121-126.](javascript:showPage(16507899001,%2016508406001,%2016507588001,%20'/vrionidis/lecture3%20folder/May.pdf',%20'WEBCT_NO_ANCHOR_VALUE',%20'3');)

McLafferty , I. (2004) . Focus group interviews as a data collecting strategy. *Journal of Advanced Nursing, 48 (2),* 187–194

Moore, J. L. & Χατζηγεωργιου Α. Ι. (χ.χ.). *Οι στάσεις των μαθητών απέναντι στην τεχνολογία*.

Pavlou, V., & Kambouri, M. (2007). Pupils’ attitudes towards Art Teaching in Primary School: An Evaluation Tool. *Studies in Educational Evaluation 33* (3-4),282-301.

Sim, J. (1998). Collecting and analyzing qualitative data: issues raised by the focus group. *Journal of Advanced nursing, 28 (2),* 345-352.

Van Hiel, A., Duriez, B., & Kossowska, M. (2006). The Presence of Left-Wing Authoritarianism in Western Europe and Its Relationship with Conservative Ideology. *Political Psychology, 27(5),* 769-793

Αλιπράντη, Λ. (2005). *Η επιστήμη έχει φύλο; Γυναίκες στον ακαδημαϊκό χώρο.* Συνοπτική παρουσίαση της υπο δημοσίευση μελέτης. Αθήνα: Εκδόσεις Σάκκουλα.

Αρβανίτης, Κ., Ξυδοπούλου, Ε., & Παπαγιαννοπούλου, Χ. Μ. (2007). *Εγχειρίδιο για το Ρόλο των Ανδρών/Πατέρων στην Εξισορρόπηση της Επαγγελματικής και Οικογενειακής Ζωής* (Κ.Ε.Θ.Ι).

Αρβανίτης, Κ., Ξυδοπούλου, Ε., & Παπαγιαννοπούλου, Χ. Μ. (2007). *Εγχειρίδιο για το Ρόλο των Ανδρών/Πατέρων στην Εξισορρόπηση της Επαγγελματικής και Οικογενειακής Ζωής* (Κ.Ε.Θ.Ι).

Καραμεσίνη, Μ., & Ιωακείμογλου, Η. (2003). *Προσδιοριστικοί Παράγοντες του Μισθολογικού Χάσματος μεταξύ Ανδρών και Γυναικών* (Κ.Ε.Θ.Ι).

Κορωναίου, Α. (2007). *Ο Ρόλος των Πατέρων στην Εξισορρόπηση της Επαγγελματικής και Οικογενειακής Προσωπικής Ζωής.* Αθήνα: ΚΕΘΙ

Κυριαζή, Ν. (2002). *Κοινωνιολογική έρευνα.* Αθήνα: Ελληνικά Γράμματα.

Λυδάκη Α. (2001) . *Ποιοτικές μέθοδοι της κοινωνικής έρευνας.* Αθήνα. Καστανιώτης.

Μερτίκα, Α., Ξυδοπούλου, Κ. Ε., & Παπαθανασίου, Χ. (2005). *Βιβλιογραφική ανάλυση και καταγραφή αποτελεσμάτων αναφορικά με τις νέες ευκαιρίες απασχόλησης για τις γυναίκες, τη βελτίωση των συνθηκών εργασίας τους και την προώθηση της ισότητας των δύο φύλων στην αγορά εργασίας* (Κ.Ε.Θ.Ι).

Μουρίκη, Α. (2006). *Πολιτικές Προτεραιότητες και σημαντικά ζητήματα ου αναδύονται σε σχέση με τη συμφιλίωση οικογενειακής και επαγγελματικής ζωής.* Αθήνα, Εθνικό Κέντρο Κοινωνικών Ερευνών (ΕΚΚΕ)

Παπαγιαννοπούλου, Χ. Μ. & Παπαρούνη Ρ. (2005). *Οι Εθνικές Πολιτικές για την Ισότητα των Φύλων στην Απασχόληση* (Κ.Ε.Θ.Ι).

Παπαγιαννοπούλου, Χ. Μ. (2008). Σειρά παρακολούθησης και αξιολόγησης των επιπτώσεων στο Φύλο των Δράσεων του Ε.Π.Ε.Α.Ε.Κ. ΙΙ (Κ.Ε.Θ.Ι).

Περσιάνης, Π., & Πολυβίου, Π. (1992). *Ιστορία της εκπαίδευσης στην Κύπρο. Κείμενα και πηγές.* Λευκωσία: Παιδαγωγικό Ινστιτούτο Κύπρου.

## B.11. Παραρτήματα

### Δελτίο Συνέντευξης

Σας ευχαριστούμε που δεχτήκατε να συμμετέχετε στη συνέντευξή μας. Θα σας κάνουμε μερικές ερωτήσεις σχετικά με τα μαθήματα του «Σχεδιασμού και Τεχνολογίας» και της «Αγωγής Υγείας». Η συνέντευξη είναι ανώνυμη και θα υπάρξει απόλυτη εχεμύθεια για τις προσωπικού χαρακτήρα πληροφορίες και το περιεχόμενο. Απαντήστε μας ελεύθερα, χωρίς επιφυλάξεις καθώς δεν υπάρχουν σωστές ή λάθος απαντήσεις. Εκείνο που πραγματικά μας ενδιαφέρει είναι η δική σας γνώμη. Η συνέντευξη θα αξιοποιηθεί αποκλειστικά και μόνο για ερευνητικούς σκοπούς και θα μαγνητοφωνηθεί με τη συγκατάθεσή σας.

|  |  |
| --- | --- |
| **Ημερ/νία:** / /2022 **Συμμετέχοντες/ουσες:** | *Σημειώσεις* |
| 1. Σας αρέσει το μάθημα του «Σχεδιασμού και Τεχνολογίας» και για ποιον λόγο; 2. Θεωρείτε πως μπορεί να σας χρησιμεύσει κάπου μελλοντικά; Κι αν ναι, πώς; 3. Ποιοι νομίζετε τα καταφέρνουν καλύτερα σ’ αυτό το μάθημα; Τα αγόρια ή τα κορίτσια και γιατί; 4. Προτιμάτε να συνεργάζεστε με αγόρια ή με κορίτσια σ’ αυτό το μάθημα και γιατί; 5. Ποιες υπευθυνότητες αναλαμβάνουν συνήθως τα αγόρια σε αυτό το μάθημα και ποιες τα κορίτσια; 6. Είναι καλύτερα το μάθημα αυτό να διδάσκεται από δάσκαλο ή δασκάλα; Γιατί; 7. Σας αρέσει το μάθημα της «Αγωγής Υγείας» (Οικιακή Οικονομία) και για ποιον λόγο; 8. Θεωρείτε πως μπορεί να σας χρησιμεύσει κάπου μελλοντικά; Κι αν ναι, πώς; 9. Ποιοι νομίζετε τα καταφέρνουν καλύτερα σ’ αυτό το μάθημα; Τα αγόρια ή τα κορίτσια και γιατί; 10. Προτιμάτε να συνεργάζεστε με αγόρια ή με κορίτσια σ’ αυτό το μάθημα και γιατί; 11. Ποιες υπευθυνότητες αναλαμβάνουν συνήθως τα αγόρια σε αυτό το μάθημα και ποιες τα κορίτσια; 12. Είναι καλύτερα το μάθημα αυτό να διδάσκεται από δάσκαλο ή δασκάλα; Γιατί; 13. Κατά την άποψή σας είναι σωστό να εργάζεται μια μητέρα; 14. Τι δουλειές κάνει συνήθως ο πατέρας σας και τι δουλειές κάνει η μητέρας σας στο σπίτι; 15. Ποιος πρέπει να αναλαμβάνει τις δουλείες του σπιτιού και το μαγείρεμα; 16. Ποιος πρέπει να φροντίζει τα παιδιά; 17. Ποιος πρέπει να κάνει τα ψώνια και τις εξωτερικές δουλειές; |  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |
|  |  |
|  |  |
|  |  |
|  |  |
|  |  |
|  |  |
|  |  |

### Γενικές Σημειώσεις πεδίου

Στις σημειώσεις αυτές περιλαμβάνονται μη-λεκτικές συμπεριφορές, αλλά και οι γενικοί όροι της κάθε περίστασης. Κατά τη διάρκεια της κάθε συνέντευξης σημειώναμε ό,τι γινόταν (και ό,τι δεν γινόταν), χωρίς μετάθεση (καθώς εύκολα ξεχνιούνται οι αντιδράσεις των συμμετεχόντων/ουσων) αλλά με πρόχειρες σημειώσεις (οι οποίες καθαρογράφτηκαν αργότερα προκειμένου να είναι εφικτή η επεξεργασία του υλικού). Οι σημειώσεις είναι όσον το δυνατό πιο ακριβείς (και αντικειμενικές). Σημειώνεται όμως ότι κάποιες συμπεριφορές έχουν περιληφθεί και στις συνεντεύξεις μέσα σε παρενθέσεις.

#### Πρώτη συνέντευξη:

Τα άτομα που συμμετείχαν στη συγκεκριμένη ομάδα ήταν από το στενό περιβάλλον 2 συνεντευκτών. Δύο αγόρια και δύο κορίτσια της Ε΄ τάξης που γνωρίζονταν μεταξύ τους και είχαν συγγενικούς δεσμούς μεταξύ τους. Ήρθαν στη συνέντευξη στην ώρα τους αρκετά αγχωμένοι/ες. Ζήτησαν να δουν το ερωτηματολόγιο της έρευνας- κάτι όμως που τελικά αποφεύχθηκε- και ήταν ανυπόμονοι/ες να αρχίσει η συνέντευξη για να τους φύγει το άγχος όπως χαρακτηριστικά ανέφεραν.

Στις πρώτες ερωτήσεις, ενώ έδειχναν να είναι ήρεμοι/ες, είχαν μια έκφραση άγχους και αγωνίας. Τα αγόρια ήταν πιο αμήχανα από τα κορίτσια. Σε όλες τις ερωτήσεις απαντούσαν με όσο το δυνατό λιγότερα λόγια ή συμφωνούσαν με τις υπόλοιπες συμμετέχουσες. Το ένα αγόρι επιχείρησε αρκετές φορές να καθίσει καλύτερα στην καρέκλα του, ενώ όλη την ώρα έπαιζε με τα χέρια του. Μια από τις συμμετέχουσες άρχισε να του μιλά χαμηλόφωνα για μια κοινή εμπειρία που φαίνεται να είχαν και αυτό αποτέλεσε μια παρακίνηση χαλάρωσης για τον ίδιο, αφού χαμογέλασε. Ήταν δηλαδή μια πρόκληση ενθάρρυνσης και καθησύχασης του.

Στην πρώτη θεματική και οι τέσσερεις συμμετέχοντες/ουσες ήταν διστακτικοί/ες. Απαντούσαν με σειρά στις ερωτήσεις, αποφεύγοντας τη χρήση της Κυπριακής διαλέκτου, και αν κάποιος/α δεν ήθελε να απαντήσει επικρατούσε μια μικρή αναστάτωση, ενώ με νοήματα προσπαθούσε να αποφύγει τη σειρά του/της. Προς το τέλος της συνέντευξης, αυτή η σειρά έπαψε να ακολουθείται, η κυπριακή διάλεκτος αποτέλεσε βασικό στοιχείο στην ομιλία τους και άρχισε να αναπτύσσεται ένας εποικοδομητικός διάλογος ανάμεσα στα τέσσερα αυτά άτομα. Ακούστηκαν μάλιστα ενδιαφέρουσες απόψεις που αποτέλεσαν αντικείμενο για περαιτέρω διερεύνηση στις επόμενες συνεντεύξεις.

#### Δεύτερη συνέντευξη:

Την ομάδα αυτή αποτελούσαν παιδιά της Στ΄ τάξης που δεν είχαν καμία σχέση με το κορίτσι που θα έκανε τις ερωτήσεις, έχοντας όμως πολύ καλές προσωπικές σχέσεις μεταξύ τους. Κανένα άγχος δεν είχαν και από την αρχή ανέπτυξαν διάλογο μεταξύ τους. Μάλιστα σε κάποιες περιπτώσεις ξέφευγαν λίγο από το θέμα και η συνεντεύκτρια αναγκαζόταν να τους επαναφέρει εστιάζοντας στα σημεία που την ενδιέφεραν. Τελειώνοντας τη συνέντευξη, οι συμμετέχοντες/ουσες έκαναν ένα μικρό διάλειμμα, σχολιάζοντας όμως και στη συνέχεια κάποια σημεία που αναφέρθηκαν στη συνέντευξη αναπτύσσοντας ξανά διάλογο μεταξύ τους. Αυτό ήταν μια ένδειξη ότι ευχαριστήθηκαν τη συνέντευξη, όπως ανέφεραν και οι ίδιοι/ες.

#### Τρίτη συνέντευξη:

Και οι τέσσερις -μαθητές/ριες της Ε΄ τάξης- ήταν πολύ αγχωμένοι και αυτό το άγχος διατηρήθηκε μέχρι το τέλος της συνέντευξης. Παρά τις οποιεσδήποτε προτροπές να γίνει διάλογος μεταξύ τους, επέμεναν να απαντούν με σειρά στις ερωτήσεις. Οι απαντήσεις τους ήταν σύντομες και πολύ γενικές. Η σοβαρότητα στο ύφος τους ήταν το κύριο χαρακτηριστικό τους γνώρισμα. Ένας από αυτούς, φάνηκε να ανησυχεί για τη διάρκεια της συνέντευξης καθώς κοίταζε το ρολόι του συχνά. Όταν μάλιστα αντιλήφθηκε πως η συνέντευξη έφτασε στο τέλος της απάντησε στην τελευταία ερώτηση με περισσότερη σιγουριά, μιλώντας μάλιστα πιο ζωηρά.

#### Τέταρτη συνέντευξη:

Στην αρχή ένας από τους συμμετέχοντες απέφευγε να συμμετέχει στη συζήτηση. Απλά κουνούσε το κεφάλι και έδειχνε να συμφωνεί με τους υπόλοιπους. Σιγά σιγά η φωνή του δυνάμωσε.Ένας άλλος απαντούσε μονολεκτικά και συμφωνώντας απλά με τους υπόλοιπους. Κάποιες ερωτήσεις συνοδεύονται από αινιγματικές γκριμάτσες των συμμετεχόντων. Σε αυτές τις περιπτώσεις δίνονταν περαιτέρω διευκρινίσεις.

#### Πέμπτη συνέντευξη:

Στη συνέντευξη αυτή έλαβαν μέρος άτομα που είχαν πολύ φιλικές σχέσεις. Ένιωσαν άνετα από την πρώτη στιγμή και μιλούσαν με όρεξη και ενδιαφέρον για το θέμα, αναπτύσσοντας διάλογο μεταξύ τους.

Η συμμετοχή ενός από τα αγόρια επισκιάστηκε από τη συμμετοχή των υπολοίπων καθώς είχαν τόσα πολλά να πουν που δεν έδιναν το περιθώριο στο συγκεκριμένο να μιλήσει αρκετά. Σημαντικό είναι το γεγονός ότι στη συνέντευξη υψηλή ήταν η αίσθηση του χιούμορ που υπήρχε. Η συνέντευξη διήρκησε 25 λεπτά και οι συμμετέχοντες φάνηκε να το απολαμβάνουν, έχοντας και άλλα πολλά να πουν. Με το τέλος της ηχογράφησης, η συζήτηση συνεχίστηκε με αναφορές σε θέματα που προαναφέρθηκαν στη συνέντευξη.

#### Έκτη συνέντευξη:

Οι συμμετέχοντες και οι συμμετέχουσες δεν είχαν ιδιαίτερα φιλικές σχέσεις μεταξύ τους. Ωστόσο αυτό δεν αποτέλεσε εμπόδιο για την ανάπτυξη συζήτησης γύρω από το θέμα. Άγχος υπήρχε στην αρχή, σιγά σιγά όμως απομακρύνθηκε καθώς το θέμα φάνηκε να είναι ενδιαφέρον. Συμφωνίες και διαφωνίες υπήρξαν στην ομάδα. Η έκφραση του προσώπου τους ήταν σοβαρή και χαμόγελα σπάνια υπήρχαν.

#### Έβδομη συνέντευξη:

Δύο παιδιά από τη Συρία – ένα αγόρι και ένα κορίτσι που μιλούσαν πολύ καλά Ελληνικά- συμμετείχαν στην έβδομη συνέντευξη. Τα άτομα αυτά γνωρίζονταν με τα άλλα δύο παιδιά πολύ καλά καθώς είναι μαζί από την πρώτη τάξη. Άγχος δεν υπήρχε και οι απόψεις ήταν ιδιαίτερα ξεκάθαρες και δε δίσταζαν να διαφοροποιηθούν από τις απόψεις των άλλων παιδιών.

#### Όγδοη συνέντευξη:

Διάλογος αναπτύχθηκε από την πρώτη στιγμή και αρκετές διαφωνίες υπήρξαν, αν και στα πιο πολλά σημεία υπήρχε μια ομοφωνία. Πολύ ομιλητικοί ήταν και οι τέσσερις. Σε κάποιες περιπτώσεις ωστόσο, ο άνδρας ήταν αυτός που μακρηγορούσε, χωρίς όμως αυτό να μειώνει το ενδιαφέρον των υπολοίπων, οι οποίες παρακολουθούσαν αυτά που έλεγε και συμπλήρωναν ή εξέθεταν αντίθετη άποψη. Το ενδιαφέρον της ομάδας για το θέμα, κρατήθηκε αμείωτο μέχρι το τέλος.

### Παράρτημα εργασιών

|  |  |
| --- | --- |
|  | Περιγραφή |
|  | Συζητήσαμε τα ενδιαφέροντά μας, εξέφρασε ο καθένας τις ιδέες του. Αποφασίσαμε το θέμα σε συνάντηση με την κυρία Ιφιγένεια. |
|  | Κάναμε τη βιβλιογραφική μας ανασκόπηση.  Διατυπώσαμε τον σκοπό της έρευνάς μας και τα ερευνητικά ερωτήματα. |
| Επιλέξαμε τα ερευνητικά μας εργαλεία.  Συζητήσαμε θέματα προστασίας προσωπικών δεδομένων. |
|  | Συμμετείχαμε σε μαθήματα της Αγωγής Ζωής για την ισότητα των φύλων στα πλαίσια της ενότητας Δημιουργία και βελτίωση κοινωνικού εαυτού. |
|  | Αρχίσαμε τη συγγραφή του θεωρητικού μέρους της έρευνας. |
|  | Σχεδιασμός του δελτίου ομαδικής συνέντευξης στη βάση των ερωτημάτων που προέκυψαν από τη βιβλιογραφική ανασκόπηση. |
|  | Συζητήσαμε και αποφασίσαμε πιλοτική διεξαγωγή 2 ατομικών συνεντεύξεων |
|  | Αλλαγές στο δελτίο συνέντευξης καθώς είναι πολύ μεγάλο και οδηγεί σε ένα τεράστιο όγκο απομαγνητοφωνημένου υλικού. Περιορισμός του στους βασικούς άξονες που είναι άμεσα σχετιζόμενοι με τα ερευνητικά ερωτήματα. |
|  | Ενημερώθηκαν όλα τα παιδιά της Ε και Στ τάξης για την έρευνα και ζητήθηκε η συμβολή τους σ’ αυτή. Κατά τη διάρκεια της ενημέρωσης έγινε μια γενική περιγραφή του θέματος, έτσι ώστε τα άτομα να μην ανησυχούν ιδιαίτερα για το θέμα της συζήτησης. Ζητήθηκε η ενυπόγραφη συγκατάθεση των γονιών τους. |
|  | Αναζητούνται οι πρώτες 4 ομάδες ατόμων των οποίων οι ιδέες όσον αφορά το υπό-διερεύνηση θέμα θα είχαν ιδιαίτερο ενδιαφέρον, με βάση τα κριτήρια που τέθηκαν στον αρχικό μεθοδολογικό σχεδιασμό. Επιλέγονται άτομα τα οποία θα μπορούσαν να αντιπροσωπεύσουν κάθε ομάδα. |
|  | Διεξαγωγή της πρώτης συνέντευξης που ήταν και πιλοτική – με άτομα από το στενό οικογενειακό μας περιβάλλον. Τα θέματα καλύφθηκαν σε βάθος σε είκοσι λεπτά και αποφασίστηκε ότι τα τέσσερα άτομα που συμμετείχαν μπορούσαν να συμβάλουν στα ίσα στη συζήτηση. Ο οδηγός συνέντευξης δεν χρειάστηκε οποιαδήποτε αλλαγή, καθώς οι ερωτήσεις έγιναν κατανοητές και απαντήθηκαν ικανοποιητικά από τους συμμετέχοντες. |
|  | Διεξαγωγή δεύτερης συνέντευξης |
|  | Απομαγνητοφώνηση των δύο πρώτων συνεντεύξεων. Αποτίμηση και καταγραφή του πως αρχίζουν να διαμορφώνονται απαντήσεις στα ερωτήματα. |
|  | Διεξαγωγή 3ης και 4ης συνέντευξης |
|  | Γίνεται μια πρώτη προσπάθεια συστηματικής ανάλυσης των τεσσάρων πρώτων συνεντεύξεων. Οι επόμενες συνεντεύξεις γίνονται πιο στοχευμένες. Η ανάλυση είναι σε αυτή τη φάση περισσότερο περιγραφική, ενώ το νέο ερωτηματολόγιο έχει τις ίδιες θεματικές με το προηγούμενο. Στόχος είναι να υποβληθούν στους/στις επόμενους/ες συμμετέχοντες/ουσες απόψεις αρνητικές και θετικές που λέχθηκαν και πριν για να διαπιστωθεί αν τελικά υπάρχουν παγιωμένες απόψεις σε συγκεκριμένες ομάδες παιδιών. |
|  | Διεξαγωγή 5ης συνέντευξης |
|  | Απομαγνητοφώνηση της συνέντευξης και συνέχιση της αποτίμησης. Έμφαση στις παγιωμένες αντιλήψεις που αναδεικνύονται. |
|  | 6η συνέντευξη |
|  | Απομαγνητοφώνηση της συνέντευξης. Αρχίσει να διαφαίνεται ότι η έρευνα σιγά σιγά «οδηγεί» σε κάποιες απαντήσεις. Διαμόρφωση ενός μικρού κειμένου στο οποίο φαίνεται που ακριβώς βρίσκεται η έρευνα σε σχέση με τα ερωτήματα, τι έχει "απαντηθεί", που τα πράγματα είναι αμφιλεγόμενα και τι χρειάζεται να διερευνηθεί περαιτέρω. |
|  | 7η και 8η συνέντευξη |
|  | Απομαγνητοφωνήσεις |
|  | Οι απόψεις που επιχειρήθηκαν να καταγραφούν και να διερευνηθούν μέσω της ανάλυσης των δεδομένων επικεντρώθηκαν στις παραμέτρους και στους επιμέρους στόχους της έρευνας. Οι απαντήσεις κωδικοποιήθηκαν οδηγώντας μέσω της διαρκούς σύγκρισης των συνεντεύξεων σε κατηγορίες ανώτερης τάξης, εστιάζοντας σε εννοιολογικές διευκρινήσεις των απαντήσεων. |
|  | Αρχίσαμε τη συγγραφή της μεθοδολογίας μας. |
|  | Αναλύσαμε τα δεδομένα των συνεντεύξεων. |
|  | Καταλήξαμε σε αποτελέσματα. |
| Εξάγαμε συμπεράσματα. |
|  | Συζητήσαμε τα αποτελέσματα έρευνας.  Συγγραφή αποτελεσμάτων, συμπερασμάτων και περιορισμών. |
|  | Εισηγηθήκαμε η διάχυση αποτελεσμάτων να γίνει μέσω τρίπτυχου ενημερωτικού εντύπου |
| Μιλήσαμε για την παρουσίαση ενώπιον της Επιτροπής Αξιολόγησης. |
|  | Τελειώσαμε τη συγγραφή των υπολοίπων μερών της έρευνας (εισηγήσεις). Μορφοποίηση και προσθήκη βιβλιογραφίας. Ετοιμασία παρουσίασης. |